
კვირის პალიტრა 

„რუსეთი შესაძლოა, სააკაშვილის ფაქტორს უკრაინაში დესტაბილიზაციისთვის იყენებს“ (კვირის პალიტრა)

ავტ. ნათია დოლიძე

ინტერვიუ გია ხუხაშვილთან

უკრაინაში განვითარებულ მოვლენებზე და მიხეილ სააკაშვილის დაკავების შემდგომ მოსალოდნელ პროცესებზე საუბრობს ექსპერტი გია ხუხაშვილი. მისი შეფასებით, ქვეყანაში კრიზისია და ამ მდგომრეობის შექმნის უმწვავესი ელემენტია ის, რომ უკრაინის ხელისუფლებამ დასავლეთის მთავარი მოთხოვნა, გაეტარებინა ეფექტიანი ანტიკორუფციული ღონისძიებები, არ და ვერ შეასრულა.
ექსპერტის თქმით, მიხეილ სააკაშვილი გრძნობს ხოლმე განწყობასა და მომენტს, როდესაც საკუთარი აგრესიული მოქმედებებით უჩნდება შანსი, მოხვდეს უმნიშვნელოვანესი პროცესების ეპიცენტრში და ახლაც ის დასავლეთს საკუთარ თავს სთავაზობს ისე, რომ თითქოს მასზე ფსონის დადება შეიძლება. ხუხაშვილი ამბობს, რომ სააკაშვილი მარტო არ არის და მას ზურგს უკრაინის გარედანაც უმაგრებენ: „თუ გაამახვილეთ ყურადღება სააკაშვილის პირველი დაკავების მცდელობისას აშშ-ის სახელმწიფო დეპარტამენტის განცხადებაზე, შეამჩნევდით, რომ ქვეყნის ხელისუფლება და სააკაშვილი ლამის ერთ სიბრტყეშია განხილული, ორივე მხარეს ერთნაირად მოუწოდებდნენ, არ გასულიყვნენ სამართლებრივი და კანონიერი ჩარჩოდან.“ - აცხადებს რესპონდენტი. 
მისი თქმით, მოსაზრება, რომ სააკაშვილი რუსული სცენარის ნაწილია და ვლადიმერ პუტინთან თანამშრომლობს, ძალიან არადამაჯერებელია, განსაკუთრებით, დასავლეთისთვის. მისივე განმარტებით, დაუჯერებელი ის არის, რომ სააკაშვილი გარიგებულია კრემლთან, თუმცა ის, რომ რუსეთი მის ფაქტორს იყენებდეს და ირიბად მის წახალისებას ცდილობდეს, ამაში არაფერია გასაკვირი.

რაც შეეხება მოვლენების სავარაუდო განვითარებას, გია ხუხაშვილის შეფასებით, პოროშენკოს ხელისუფლებას არანაირი პერსპექტივა არ აქვს, მან დაკარგა ყოველგვარი შანსი, რომ გაატაროს უკრაინისთვის საჭირო რეფორმები, სისტემურად მისი ხელისუფლება დასრულებულია და კრიზისიც გარდაუვალია, დანარჩენი კი დროის ამბავია.
ექსპერტის მოსაზრებით, სააკაშვილის საქართველოსთვის გადმოცემა ნაკლებადაა მოსალოდნელი, ამასთან, "ნაციონალურ მოძრაობას" მასშტაბური საპროტესტო მუხტის აგორება ისე, რომ ეს სახელმწიფოებრივ კრიზისში გადაიზარდოს, არ შეუძლია, თუმცა სააკაშვილის აქ ჩამოსვლა გარკვეული დესტაბილიზაციის ფაქტორი მაინც იქნება.

ხუხაშვილი ეხმაურება  აშშ-ის პრეზიდენტის გადაწყვეტილებასაც, რომ ისრაელის დედაქალაქად იერუსალიმი უნდა გამოცხადდეს. ის ფიქრობს, რომ ამ ეტაპზე საქართველო უნდა გაყვეს იმ პოზიციებს, რასაც გამოხატავს ევროპა. მისივე თქმით, საგარეო საქმეთა სამინისტროს განცხადებაც ძალიან მოზომილი და სწორი იყო. ექსპერტი დასძენს, რომ  საქართველომ ისრაელის დედაქალაქად იერუსალიმის აღიარების გადაწყვეტილება მხოლოდ იმ შემთხვევაში უნდა მიიღოს, თუ ეს აღიარება მასშტაბური იქნება.

ახლო აღმოსავლეთის „ტრამპიადა“ (კვირის პალიტრა)

ავტ. ეკა ასათიანი

სტატიაში მოყვანილია ექსპერტთა მოსაზრებები დონალდ ტრამპის განცხადებაზე, ისრაელის დედაქალაქად იერუსალიმის გამოცხადებასთან დაკავშირებით. 
აღმოსავლეთმცოდნე გიორგი სანიკიძე ამბობს, რომ ტრამპის მოქმედებამ ე.წ. პალესტინის პრობლემა, რომელიც უკვე 70 წელია ვერ მოგვარდა, უფრო გააღვივა​. მისივე მოსაზრებით, საქართველოს მხრიდან პოზიციის დასაფიქსირებლად ნაჩქარევი ნაბიჯების გადადგმა არ არის საჭირო. „იერუსალიმი სამი რელიგიური მიმდინარეობის წმინდა​ ადგილია და მასზე საუბრისას ზომიერი პოზიცია უნდა გამოვხატოთ.“ - აცხადებს სანიკიძე.

ამერიკის შესწავლის ინსტიტუტის დირექტორი ვასილ კაჭარავა დიდ დაპირისპირებას არ ელის. მისი თქმით, წინასწარ რაიმე პროგნოზის გაკეთება რთულია, მაგრა მოვლენების განვითარების ერთ-ერთ ვერსიად ქალაქის ორად გაყოფაზე შეთანხმებაც განიხილება. 

„პოროშენკო სააკაშვილის მეშვეობით ტიმოშენკოს ჩაძირვას ცდილობს“ (კვირის პალიტრა)

ავტ. რუსუდან შელია

გამოცემა უკრაინაში განვითარებული მოვლენების შესაფასებლად უკრაინაში მყოფ სოციოლოგ ირაკლი გოგავას დაუკავშირდა. მისი განმარტებით, უკრაინაში 2019 წლის საპარლამენტო და საპრეზიდენტო არჩევნებისთვის შიდაპოლიტიკური გადაჯგუფებები და მზადება მიმდინარეობს, სააკაშვილი კი პოროშენკოს ტექნიკური ოპოზიციაა. კერძოდ, უკრაინის პრეზიდენტი ცდილობს, სააკაშვილის გააქტიურებით იულია ტიმოშენკოს წაართვას 3-4% და ჩაძიროს, რადგან ბოლო კვლევებით, ეს უკანასკნელი რეიტინგში პირველ ადგილზეა და სულ რამდენიმე პროცენტით​ უსწრებს პოროშენკოს.

გოგავას მოსაზრებით, სააკაშვილის რუსეთთან კავშირის დამტკიცების შემთხვევაში, ნებისმიერი სცენარი იქნება მოსალოდნელი, მათ შორის, საქართველოში ექსტრადიციაც, რადგან ასეთ შემთხვევაში პოროშენკო ვერ დაიცავს სააკაშვილს და გაწირავს. 

უკრაინელი ანალიტიკოსი ვლადიმირ ბოიკოს ამბობს, რომ პოროშენკო ყველაფერს გააკეთებს, რათა სააკაშვილი უკრაინიდან მოიცილოს, საქართველოში მისი ექსტრადირება კი ნაკლებად სავარაუდოა, რადგან ის საქართველოს ხელისუფლებასაც არ სჭირდება - მას შემდეგ, რაც სასამართლო განაჩენს გამოაცხადებს, შესაძლოა პოლონეთში ან ჰოლანდიაში გაასახლონ.

"ნაციონალური მოძრაობის" წევრი ზაზა ბიბილაშვილი აცხადებს, რომ სააკაშვილს ოლიგარქები დევნიან და მისი პოლიტიკური შევიწროვების შეწყვეტის მოთხოვნით პარტია ხელმოწერების შეგროვებას იწყებს,
„თუ უკრაინის ხელისუფლება სააკაშვილს ჩვენს ხელისუფლებას გადმოსცემს, ვაფრთხილებთ ივანიშვილს, მთელი ერი გამოვა და საქართველოს თანამედროვე სახელმწიფოდ ჩამოყალიბების ავტორს, მიხეილ სააკაშვილს, გვერდით დაუდგება!“- დასძენს ბიბილაშვილი. 

ქართულ ცას ფრანგული „მისტრალები“ დაიცავს - ექსკლუზივი (კვირის პალიტრა)

ავტ. ირაკლი ალადაშვილი

სტატიის ავტორი ევროპული, არაოფიციალური წყაროებით მიღებულ დადასტურებულ ინფორმაციაზე დაყრდნობით წერს, რომ ქართული არმიის ამერიკული ტანკსაწინააღმდეგო "ჯაველინებით" აღჭურვის პერსპექტივის პარალელურად, მომავალი წლიდან ქართველი  სამხედროების შეიარაღებაში ფრანგული საზენიტო-სარაკეტო კომპლექსები - "მისტრალებიც" გამოჩნდება. სტატიაში მოთხრობილია საზენიტო-სარაკეტო კომპლექსის მახასიათებლებისა და შესაძლებლობების შესახებ. 
ალადაშვილი აქვე დასძენს, რომ საქართველომ საფრანგეთისგან მობილური რადიოლოკატორებიც შეიძინა, რომელიც მიმოხილვის რეჟიმით 250 კმ-ის რადიუსში საჰაერო სამიზნეებს აღმოაჩენს.

„საქმის გამჩარხველების წრე ფართოვდება“ (კვირის პალიტრა)

ავტ. რუსუდან შელია

სტატიაში საუბარია საქართველოში სასამართლო სისტემაში არსებულ მდგომარეობაზე და საზოგადოების დამოკიდებულებაზე მართლმსაჯულებასა და კანონის უზენაესობასთან მიმართებით. 
იურისტი იმედა დვალიძე ამბობს, რომ ბოლო წლებში სასამართლოებში ვითარება არ იცვლება და მართლმსაჯულების კრიზისი სახელმწიფო ინსტიტუტების მიმართ მცდარ საზოგადოებრივ დამოკიდებულებას აყალიბებს. მისივე თქმით, ხელისუფლებამაც კარგად იცის ამ კრიზისის შესახებ, თუმცა მდგომარეობა, აბსოლუტურად გაუგებარი მიზეზით, მაინც არ იცვლება. 
დვალაძის სიტყვებით: „რჩება შთაბეჭდილება, რომ ფართოვდება საქმის გამჩარხველების, იმ ადამიანების წრე, რომლებიც ჩინოვნიკებთან მისასვლელ გზებს ეძებენ, არ იშურებენ არც ფინანსებს, არც დროს და მათთან მოლაპარაკებით წარმატების მიღწევასაც ახერხებენ. ეს კორუფცია და სისხლის სამართლის დანაშაულია“. 
იურისტი იმედს გამოთქვამს, რომ მთავრობა ამ საკითხზე აუცილებლად დაფიქრდება, რადგან, მისი განმარტებით, ქვეყანა სწორედ კანონზე დგას და თუ მისდამი პატივისცემა შეირყევა, ეს სახელმწიფოს ნგრევის წინაპირობა გახდება. 

„საზარელმა მკვლელობებმა უნდა გამოგვაფხიზლოს“ (კვირის პალიტრა)

ავტ. თეა ხურცილავა

სტატიის მიხედვით, თბილისსა და წყალტუბოში მომხდარი შემზარავი მკვლელობების შემდეგ საზოგადოების ნაწილს მიაჩნია, რომ ქვეყანაში გამეფებულია დაუსჯელობის სინდრომი და დანაშაულის მიზეზი შეიძლება იყოს არასრ​ულწლოვანთა მართლმსაჯულების ახალი კოდექსიც, რომლის მიხედვით​, სხვადასხვა დანაშაულში მხილებულ ბავშვებს​ ციხეს არიდებენ.

სამართლის სპეციალისტი გიორგი ტურაზაშვილი ამბობს, რომ ბოლო დღეებში მომხდარი შემთხვევები გამოწვევაა და უნდა აფხიზლებდეს ამ კანონის გამომყენებლებს: „კოდექსში ყველაფერი სწორად არის გაწერილი, მაგრამ რატომღაც, თვალი ავარიდეთ კანონის მეორე ნაწილს, სადაც მართლწესრიგის დაცვაზეა ლაპარაკი. ახლა სწორედ ამ ბალანსზე უნდა ვიფიქროთ და საკითხს გონივრულად შევხედოთ. მოზარდს ფაქიზად უნდა მივუდგეთ, მაგრამ რაც ეკუთვნის, ის უნდა მიიღოს!“ - აღნიშნავს ადვოკატი. 
მისივე მოსაზრებით, აუცილებელია შს სამინისტროში შეიქმნას ინსტიტუცია სკოლებში არსებული პრობლემების გადასაჭრელად. განათლების სისტემა კი, შს სამინისტროსთან ერთად, უნდა სწავლობდეს საფრთხის შემცველ ბავშვებს და ჰქონდეს პრობლემური ბავშვების სია.
რესპონდენტი კიდევ ერთხელ აღნიშნავს, რომ არასრ​ულწლოვანთა მართლმსაჯულების კოდექსი სრულყოფილია, მაგრამ საჭიროა მისი სწორად გაგება. 

„დამსაჯეთ იმისთვის, რაც მართლაც ჩავიდინე“ (კვირის პალიტრა)

გამოცემა აქვეყნებს ერთ-ერთი პატიმრის წერილს, სადაც ის ამბობს, რომ სრულიად უდანაშაულოდ მოხვდა საპყრობილეში. კერძოდ, ნაცნობთან შელაპარაკების შემდეგ ასფალტზე დაგდებული მაჯის საათი აიღო და რადგან პატრონი უკვე წასული იყო შინ, საათი სახლში წაიღო, რათა მეორე დღეს გადაეცა, რის გამოც ის ყაჩაღობის მუხლით დააკავეს და 12 წელი მიუსაჯეს. 
ბრალდებული გელა მაიოროვი ამბობს, რომ სააკაშვილის პრეზიდენტობის დროს ციხეში 5 წელი გაატარა და წამებისა და არაადამიანური მოპყრობის მსხვერპლი იყო, ხელისუფლების შეცვლის შემდეგ კი გაათავისუფლეს, თუმცა, რვა თვეში ისევ პატიმრობაში აღმოჩნდა. 
მაიოროვი ითხოვს, დასაჯონ მხოლოდ იმისთვის, რაც დააშავა და შეუცვალონ ბრალი, რომელიც, რეალურად, არ ჩაუდენია. 

რა ვითარებაა ოკუპირებული აფხაზეთისა და ცხინვალის ციხეებში (კვირის პალიტრა)

ავტ. ლალი პაპასკირი 

სტატიის თანახმად, ოკუპირებული ტერიტორიების ციხეებში​ არაერთი ქართველი ტყვე და უკანონო პატიმარია. რამდენიმე დღის წინ, 18-თვიანი​ პატიმრობის შემდეგ, ცხინვალის იზოლატორი გორის რაიონის სოფელ დისევის მცხოვრებმა გიორგი გიუნაშვილმა დატოვა. 
ცხინვალის ე.წ. უშიშროების კომიტეტის​ ცნობით, დაკავებული ჯერ დე ფაქტო აფხაზეთის მთავრობის წარმომადგენელს გადასცეს, შემდეგ კი აფხაზ მოქალაქეზე გაცვალეს. ამ ინფორმაციას ქართული მხარე არ ადასტურებს, თუმცა რუსული და აფხაზური მედია წერს ბოლო აფხაზი​ პატიმრის გათავისუფლებაზეც, რომელიც თბილისის ციხეში იხდიდა სასჯელს. 

პოსტკონფლიქტური დარეგულირების საკითხებში სამხრეთ ოსეთის დე ფაქტო პრეზიდენტის წარმომადგენლის მურატ​ ჯიოევის განცხადებით, მსჯავრდადებულის​ გადაცემა აფხაზეთის "პრეზიდენტ" რაულ ხაჯიმბასადმი გამოვლენილი პატივისცემაა. მან სამხრეთ ოსეთის ე.წ. პრეზიდენტს, ანატოლი ბიბილოვს სთხოვა გიუნაშვილი​ს შეწყალება იმ აფხაზზე გასაცვლელად, რომელიც სასჯელს საქართველოში იხდის.

ქართული მხარის ინფორმაციით, ამჟამად ცხინვალის იზოლატორში​ გრძ​ელ​ვა​დიან პატიმრობაში არც ერთი ქართველი​ არ იმყოფება, აფხაზეთის სეპარატისტული​ რეჟიმის ტყვეობაში​ კი სულ 4 ქართველია.

ალია
სად და რატომ დაიბარა „ოცნების“ წევრები ბიძინა ივანიშვილმა? / „ქართულ ოცნებაში“ აჯანყება დაიწყო (ალია)
ავტ: ანი დვალიშვილი

გამოცემის ცნობით, პრემიერმინისტრ გიორგი კვირიკაშვილის განცხადება სამინისტროების გაუქმებასა და ოპტიმიზაციაზე, საპარლამენტო უმრავლესობის აბსოლუტური უმრავლესობისთვის მოულოდნელი იყო. მათ განმარტება ჯერ ირაკლი კობახიძეს მოსთხოვეს, მერე მთავრობას და კონკრეტული პასუხები რომ ვერ მიიღეს, აჯანყებაც მოაწყვეს. „ალიას“ ინფორმაციით, პარლამენტარებს აღარ სურთ ასეთ ფორსმაჟორში მუშაობა და ყველა შეთავაზებულ ინიციატივაზე თავის დაქნევა. მათ უნდათ, რომ მთავრობამ წინასწარი კონსულტაციები გაიაროს, პარტიის სხდომაზე შეთანხმდნენ გარკვეულ საკითხებზე და მხოლოდ ამის შემდეგ გაჟღერდეს ახალი ამბები, რადგან დეპუტატები უკვე სასაცილო მდგომარეობაში არიან, როგორც ჟურნალისტებთან, ისე მოსახლეობასთან, რადგან კონკრეტულ კითხვებზე, პასუხები უბრალოდ არ აქვთ. ჟურნალისტი წერს, რომ „ოცნების“ ლიდერები დეპუტატების ასეთ მწვავე რეაქციას არ ელოდნენ, მაგრამ მაინც არაფერი იღონეს და პირველი ალიყურიც მიიღეს - გარემოს დაცვის კომისტეტის სხდომაზე, მთავრობის ინიციატივას, რომელიც გარემოს დაცვის სამინისტროს გაუქმებას ითვალისწინებს, მხარი არ დაუჭირეს. 
„ალიას“ ინკოგნიტო წყარო თვლის, რომ „ქართული ოცნება“ უკვე დაშლილია და ფორმალურად არიან ერთად, რეალურად კი სხვადასხვა მხარეს დგანან. მისი თქმით, მაჟორიტარი დეპუტატების უმრავლესობა გრძნობს, რომ მომავალ საპარლამენტო არჩევნებში კვლავ კანდიდატად დაყენების შანსი არ ექნება და ამიტომ ახლა ცდილობს ისე მოიქცეს, სამომავლოდ გაინაღდოს კეთილდღეობა, რისთვისაც ლიდერებს აშანტაჟებენ.

„დაშანტაჟების მექანიზმი კი მარტივია - თუ მთავრობის დამტკიცებას უმრავლესობის ხმათა აბსოლუტური რაოდენობა არ ჭირდება, არის კონსტიტუცია, რომელიც ისევ უნდა შეიცვალოს და მასში შესწორებები შევიდეს. შესაბამისად, დეპუტატები და მათ სორის უპირველესად გარემოს დაცვის კომიტეტის წევრები ამბობენ, რომ თუ მათ ინტერესებს არ გაითვალისწინებენ, პარლამენტი დაანონსებულ კონსტიტუციურ ცვლილებებს უბრალოდ ჩააგდებს და შესაბამისად, ვენეციის კომისიისთვის დიდი ამბით მიცემული პირობაც დაირღვევა. უკვე გადაწყვეტილია, რომ საახალწლო შესვენების დროს, უმრავლესობა რესტორანსი შეკრიბება და იქ ბიძინა ივანიშვილიც მივა. ოფიციალურად ამას ახალი წლის აღნიშვნა ერქმევა, რეალურად კი ივანიშვილი შეეცდება დეპუტატებს ლაგამი ამოსდოს, ის ლაგამი, რომელიც ძალიან მიუშვა და ვერც კვირიკაშვილი და ვეღარ კობახიძე ვეღარ უჭერენ“, - განუცხადა გამოცემას ინკოგნიტო რესპონდენტმა.
სტატიის ავტორი აღნიშნავს, რომ ამ ყველაფრის ფონზე აშკარად ძლიერდება კახა კალაძის პოზიციები. მისი აქტიურობა ბევრ თბილისელს მოსწონს. ბევრ რამეზე მეტყველებს ის ფაქტიც, რომ კადრების შერჩევას მერიაში კალაძე არავის უთანხმებს, რისი მაგალითიც ხელისუფლების ფავორიტის, გიგა ნიკოლეიშვილის მერის მოადგილის თანამდებობიდან უეცარი წასვლაა. „ალიას“ ინფორმაციით, ნიკოლეიშვილი პირადად ბიძინა ივანიშვილის კადრი იყო მერიაში, მაგრამ კალაძემ ის გაუშვა და ახლა შსს-ს დაცვის პოლიციის უფროსის თანამდებობაზე გააგრძელებს მუშაობას.

ამის შემდეგ სტატიაში საუბარია იმ საფრთხეზე, რომელსაც საქართველოს ჩინეთთნ თავისუფალი ვაჭრობის შეთანხმება უქმნის. სფეროს ექსპერტი ამბობს, რომ საქართველო ჩინეთის ბაზარს კი არა, ევროპის ბაზარს ვერ აწვდის იმ პროდუქციის უმეტესობას, რომლის დღგ-სგან გათავისუფლებასაც შეთანხმება ითვალისწინებს, რადგან ეს პროდუქცია საერთოდ არ გვაქვს, სამაგიეროდ, ჩინეთიდან წამოვა საქართველოში უამრავი პროდუქცია და ჩვენი ისედაც ჩინური ნაგვით გავსებული ბაზარი, კიდევ უფრო გადაივსება. ინკოგნიტო ექსპერტის თქმით, იმიტომ არ აფორმებენ წამყვანი ქვეყნები ჩინეთთან თავისუფალი ვაჭრობის შეთანხმებას, რომ დაიცვან საკუთარი ქვეყანა მდარე ხარისხის პროდუქციისგან.
რომელ ბიზნესში გადაიკვეთა შალელაშვილის, კვირიკაშვილისა და სოსო გოგაშვილის ინტერესი? / რატომ დაიბარეს სინამდვილეში „ოცნების“ დეპუტატი სუს-ში და რით დაემუქრა მას გომელაურის მოადგილე? (ალია)

ავტ: ანი დვალიშვილი

სტატიის დასაწყისში ჟურნალისტი წერს, რომ ქართულ პოლიტიკაში საინტერესო ამბები ხდება, ბრძოლამ (თან წესების გარეშე) კულუარებში გადაინაცვლა და უმრავლესობის წევრებს ამბიციებთან ერთად, მადაც გაეზარდათ. აქვე აღნიშნულია, რომ თბილისის მერი აღარ არის წინამორბედივით მორჩილი და როგორც სტატიის ავტორი წერს, ზუსტად შეუძლია თქვას, რამდენ ბიზნესმენს, რომლის უკანაც პარლამენტარები დგანან, უთხრა უარი კახა კალაძემ ახალი კორპუსების აშენებაზე და თანაც, სპორტის სასახლის მიმდებარე ტერიტორიაზე.

გამოცემის ინფორმაციით, პარლამენტართა გაღიზიანება იმან გამოიწვია, რომ თბილისის საახალწლო განათების ხელშეკრულება მილანურ კომპანიასთან გააფორმეს. „ალიას“ ცნობით, გაჩნდა საფუძვლიანი ეჭვი, რომ კახა კალაძე ამ საქმეში გარეულია და ეს მიუხედავად იმისა, რომ ხელშეკრულება რამდენიმე თვის წინ ანუ დავით ნარმანიას მერობის პერიოდში გაფორმდა.

„უმრავლესობის წევრებმა ყველაზე კარგად იციან, რომ ბოლო 6 თვის განმავლობაში, ყველა ხელშეკრულებასა თუ ტენდერს, რომელსაც მერია აფორმებდა, სწორედ კალაძე აკონტროლებდა, რადგან გადაწყვეტილი იყო, რომ მერი სწორედ ის გახდებოდა. დგას თუ არა მილანური კომპანიის უკან კალაძე, ამაზე ჯერჯერობით ხმამარლა არავი საუბრობს, თუმცა დეპუტატები იმუქრებიან, რომ მალე გამოფენენ დოკუმენტებს, რომლის მიხედვითაც, მილანური კომპანიის ერთ-ერთი აქციონერი კალაძის ყოფილი თანაგუნდელი იქნება. თუ ეს სიმართლეა, თბილისის ახალ მერს თავის მართლება მოუწევს, მაგრამ მან უკვე გააკეთა მინიშნება, რომ ხელშეკრულება ნარმანიას დროს გაფორმდა და ხელი წინამორბედს უკვე შეაწმინდა. თავის მხრივ ნარმანია ხმას არ იღებს და არსად ჩნდება, რადგან ჯერ კიდევ იმედი აქვს, რომ დუმილს დაუფასებენ და სადმე სამსახურს დააწყებინებენ, თუმცა შესაძლოა, ისეც მოხდეს, რომ ბატონ დავით დუმილის ნაცვლად ალაპარაკებდა და კალაძისკენ ხელის გაშვერა მოსთხოვონ“, - ნათქვამია სტატიაში.

ამის შემდეგ ჟურნალისტი მთავარ თემაზე გადადის და აღნიშნავს, რომ სახელმწიფოს მხრიდან, ყურძენზე ყველანაირი სუბსიდიის მოხსნის შემდეგ, კახეთში გლეხებმა ვენახების გაყიდვა გადაწყვეტეს და ყიდვის მსურველიც ბევრია, თუმცა აქაც ბიზნესინტერესების კვეთაა.

„ალიას“ ინფორმაციით, კახური მიწის გემო გაიგო ვახტანგ გომელაურის პირველმა მოადგილე სოსო გოგაშვილმა, რომელმაც მხოლოდ მიმდინარე წელს, კახეთში 8 მილიონამდე ინვესტიცია დააბანდა და მიღწეულზე გაჩერებას არ აპირებს. აღნიშნულია, რომ კახეთის მიწები აინტერესებს პარლამენტარ შოთა შალელაშვილსაც, რომელიც პარლამენტში მხოლოდ იმიტომ მოხვდა, რომ ამის სურვილი თავად გამოთქვა და ბიძინა ივანიშვილთან ერთად, რუსეთსა თუ ისრაელში საერთო ბიზნესსაც ფლობს.

როგორც სტატიაშია ნათქვამი, ის, რომ შოთა შალელაშვილს საქართველოში ინტერესები არ ჰქონდა და აქ რაიმეს გაკეთებას არ აპირებდა, იქიდანაც ჩანს, რომ ის დიდი ხანია ისრაელში ცხოვრობს, შვილს ძირძველი ებრაული გვარი მისცა და ახლა მისი შვილი არა შალელაშვილი, არამედ მარიკ შალონია. გამოცემის ცნობით, შოთა შალელაშვილს მთავარი ბიზნესი რუსეთში აქვს, ისრაელში კი ჰექტრობით მიწასა და საცხოვრებელს სახლებს ფლობს. პარლამენტში მოხვედრის შემდეგ კი როგორც ღვინის ერთ-ერთი მაგნატი, კახური მიწებით დაინტერესდა და გოგაშვილის გზაზეც გადაირბინა, მაგრამ ივანიშვილთან მეგობრობის გამო, ძალოვანებმა შალელაშვილს ვერაფერი მოუხერხეს... 
„თუმცა, კახეთში ასეულ ჰექტრობით მიწას გიორგი კვირიკაშვილის მამაც ფლობს და მარცვლეული კულტურები მოჰყავს. შესაბამისად, შალელაშვილმა პრემიერმინისტრსაც წინ გადაურბინა, რადგან გადაწყვიტა, თუ გაშენებულ ვენახს ვერ ვიყიდი, მიწას ვიყიდი და ვენახს ჩემით გავაშენებო. მიწებზე კი თვალი კვირიკაშვილის მამას აქვს დადგმული და თუ ადრე ჰექტარში 2-დან 3 ათას დოლარამდე იხდიდა, შალელაშვილის გამოჩენის შემდეგ, ფასი თითქმის გაორმაგდა. სწორედ ამიტომ იყო, პარლამენტარს ღია წერილი რომ არ აპატიეს და ჯერ კვირიკაშვილმა ატეხა ერთი ამბავი, მერე კი პარლამენტარი სუს-შიც დაიბარეს. გინახავთ სადმე, რომ განცხადების გამო რომელიც პარლამენტარმა გააკეთა, ის ძალოვან სტრუქტურას დაებარებინოს და მიეკაჩავებინოს?! როგორც მე ვიცი, ბატონ შოთას პირადად გოგაშვილი ესაუბრა და აუხსნა, რომ თუ არ გაჩერდებოდა და კახეთზე ხელს არ აიღებდა, მას და მისი ოჯახის წევრებს პრობლემები შეექმნებოდათ. პარალელურად, კვირიკაშვილმა ბიძინას უთხრა, რომ შალელაშვილი პარტიულ ერთობას არღვევს, რაც ივანიშვილისთვის კატასტროფის ტოლფასია“, - განუცხადა „ალიას“ ინკოგნიტო წყარომ. 
ამავე წყაროს ინფორმაციით, საქმე ამით არ დამთავრებულა - ახლა პარტიული ლიდერები საგანგებო და დახურული სხდომის გამართვას აპირებენ, რათა შალელაშვილთან ერთად სხვებიც „გატისკონ“ და მათ არა მარტო პარტიიდან გარიცხვით, არამედ ბიზნესებიდან ჩაჩოჩებითაც დაემუქრონ. ჟურნალისტი წერს, რომ გაჯიუტების შემთხვევაში არსებობს საფრთხე პარლამენტმა ვენეციის კომისიისთვის დაპირებული საკონსტიტუციო ცვლილებები ვეღარ მიიღოს, რადგან 4 კაცის გასვლის შემთხვევაში საკონსტიტუციო უმრავლესობას კარგავს, მაგრამ ამაზეც არ ინაღვლებენ, რადგან ხელისუფლებას დღეს ოპონენტი არ ჰყავს. პლუს ამას აღნიშნულია, რომ ახალი კანონის მიხედვით, სუს-ს უფლება ექნება ყველა მუნიციპალიტეტში თავისი კაცი დანიშნოს და თან ისე, რომ ამის შესახებ ხმამაღლა არავინ ისაუბროს, მაგრამ ეს კანონი, რომც ვერ მიიღოს პარლამენტმა, უკვე დღეს არაერთ ქალაქში დაინიშნა მერის მოადგილედ ისეთი ადამიანი, ვისაც გარკვეული ხანი მაინც აქვს სუს-ში ნამუშევარი. 

რა საფრთხე შეუქმნა საქართველოს „ქართული ოცნების“ დეპუტატმა? (ალია)

ავტ: ნინო სამხარაძე

ინტერვიუ სოსო ცინცაძესთან

პოლიტოლოგი სოსო ცინცაძე საუბრობს პარლამენტის წევრის, შოთა შალელაშვილის მიერ პრემიერმინისტრ გიორგი კვირიკაშვილისთვის გაგზავნილ ღია წერილზე, რომელშიც ის საქართველოს მიერ იერუსალიმის ისრაელის დედაქალაქად აღიარების სურვილს გამოთქვამდა. ექსპერტის თქმით, შალელაშვილმა თავისი ქვეყნის - ისრაელის ინტერესები გაატარა და დაიცვა საქართველოს პარლამენტში, არადა მიაჩნია, რომ საქართველოს პარლამენტის წევრი, საქართველოს ინტერესებიდან გამომდინარე უნდა მოქმედებდეს. ცინცაძე ფიქრობს, რომ შალელაშვილის განცხადება გარკვეული საფრთხის შემცველია საქართველოსთვის. 
„საკითხავია, როგორ აღმოჩნდა „ქართული ოცნების“ სიაში, მის სახელსა და გვარს ჩვენ ვერ გავიგებდით, რომ არა რიგით მეორე სკანდალური განცხადება. ირკვევა, რომ შალელაშვილს ბიზნესი აქვს რუსეთში, ის არის „ნოვოროსიისკი მეტალის“ დამფუძნებელი და 100%-იანი წილის მფლობელი“, - აცხადებს ცინცაძე.

ის არ ამბობს, რომ შალელაშვილი მოსადის დავალებებს ასრულებს, მაგრამ ფაქტს აფასებს და ამბობს, რომ მისმა განცხადებამ ძალიან მძიმე მდგომარეობის წინაშე დააყენა საქართველო. აქვე აღნიშნავს, რომ ამ განცხადების პარალელურად არის საუბარი, რომ ახალქალაქის საკრებულომ შესაძლოა სომეხთა გენოციდი აღიაროს. ეს ყველაფერი კი საქართველოს 400 ათასი მუსლიმის გადაკიდებად დაუჯდება, რომელიც საქართველოში ცხროვრობს.

„ქრისტიანული ბიბლიისს საზოგადოების წარმომადგენელმა, რომელიც ებრაული ორგანიზაციაა, განაცხადა, რომ პოსტსაბჭოთა ქვეყნებიდან საქართველო უნდა იყოს პირველი, რომელიც იერუსალიმს ისრაელის დედაქალაქად აღიარებს. შალელაშვილმა რომის პაპზე მეტი კათოლიკობა მოინდომა და პირდაპირ პრემიერს მისწერა წერილი. მეორე საკითხია, როგორი იყო პრემიერის რეაგირება. მას ესმის, რა საშიშროებასთან არის ეს დაკავშირებული. მისი პასუხი შეიძლება არ იყო დიპლომატიური, როცა წერილების წერა აუკრძალა, მაგრამ მისი გაღიზიანება გასაგებია, რადგან იცის, რა საფრთხის შემცველია ასეთი განცხადება. კვირიკაშვილის გაბრაზება აიხსნება იმითაც, რომ მან ზუსტად იცის, როგორ მოხვდა შალელაშვილი პარლამენტში. ჩვენ რომ ამოვქექოთ, ჩვენ ვნახავთ, რამდენი შენაწირი აქვს „ქართული ოცნებისთვის“ შალელაშვილს. პირდაპირ რომ ვთქვათ, დეპუტატის მანდატი მას ნაყიდი აქვს. ჩვენი უდიდესი მეზობელი ისლამური სახელმწიფოა, თურქეთი, მეორე - აზერბაიჯანი, ასევე ჩრდილოეთ კავკასია, სომხეთი ვისი მეგობარია, მგონი, სომხებიც ვერ გარკვეულან ამ საკითხში. ამ ფონზე საქართველო რელიგიური ოაზისივით არის, სადაც 400 ათასი მუსლიმი ცხოვრობს. ასეთ განცხადებებს კი მტკივნეულად აღიქვამს არა მხოლოდ ახლო აღმოსავლეთი, არამედ მთლიანად ისლამური მილიარდნახევრიანი სამყარო. ისრაელი ისტორიულად ჩვენი მეგობარი ქვეყანაა და ბევრი დაფიქრება გვმართებს“, - განაცხადა სოსო ცინცაძემ.
მას არ ჰგონია, რომ ამ განცხადების გამო შალელაშვილი ვინმემ უმრავლესობიდან გარიცხოს, მაგრამ ეჭვი არ ეპარება, რომ უმრავლესობაში შალელაშვილს ყურებს დააგლეჯენ. 

სოსო ცინცაძე გიგი წერეთლის სერგეი ლავროვთან შეხვედრასაც ეხება, ეუთოს საპარლამენტო ასამბლეაზე და ამბობს, რომ ის ყველაფერს შედეგის მიხედვით აფასებს. მისი აზრით, „ოცნების“ ხელმძღვანელობა პუტინის შემოთავაზებაზე უნდა წასულიყო და შეხვედროდნენ მას. 

უკრაინაში მიმდინარე მოვლენებთან დაკავშირებით პოლიტოლოგი ამბობს, რომ სააკაშვილი საჭირო დროს საჭირო ადგილას აღმოჩნდა. თვლის, რომ სააკაშვილის ქმედებებში იკვეთება პოლიტიკური ავანტურა, თუმცა ამბობს, რომ ის გენეტიკურად პოლიტიკოსია. 

ცინცაძის აზრით, სააკაშვილის საქართველოში დაბრუნება არ დაბრუნება მთლიანად დამოკიდებულია ხელისუფლებაზე, რომელმაც მოსახლეობას ისეთი პირობები უნდა შეუქმნას, რომ მათ არ გაუხდეთ სანატრელი მისი დაბრუნება. 

„ვიწყებთ მუშაობას, რომ შევიდეთ პარლამენტში და კომბლებით გამოვყაროთ ეს მუქთახორები“ / „ქართული ოცნების“ 90 პროცენტი არის პირწავარდნილი ავაზაკი და ნაძირალა“ (ალია)

ავტ: ნინო სამხარაძე

ინტერვიუ სანდრო ბრეგაძესთან

„ქართული მარშის“ ერთ-ერთი ლიდერის, სანდრო ბრეგაძის აზრით, უკრაინაში მიხეილ სააკაშვილის გაძლიერება პირდაპირ მიმანიშნებელია იმისა, რომ საქართველოში შესაძლოა უმართავი პროცესები და არეულობები დაიწყოს. მისი თქმით, სააკაშვილს აქვს ამჟამად რამდენიმე მილიარდი, რომელიც ძირითადად იანუკოვიჩის კლანის წარმომადგენელი ოლიგარქებისგან აქვს მიღებული და ახლა მან ეს მილიარდები უნდა „გააპრავოს“. ის ამ ფულს მთლიანად არ დახარჯავს უკრაინის რევოლუციაზე, რადგან სინამდვილეში ის იქ არანაირი ოპოზიციის ლიდერი არ არის და არც ბევრი მხარდამჭერი ჰყავს, მისი მიზანი არის უფრო მეტი ფული მოიზიდოს და საქართველოში შექმნას დაბრუნების პლაცდარმი. ბრეგაძის განცხადებით, თუკი მოხდა სასწაული და სააკაშვილი უკრაინის პირველი პირი გახდა, არც ეს მისცემს დამშვიდების საშუალებას საქართველოს ხელისუფლებას. ის ამბობს, რომ უკრაინაში საქართველოს საელჩო დაკომპლექტებულია სააკაშვილის მომხრეებით. აცხადებს, რომ მისი ყოფილი მინისტრი გელა დუმბაძე არის იქ ელჩი და კარგად იცის მისი დადებითი დამოკიდებულება სააკაშვილისადმი. აქედან გამომდინარე თვლის, რომ საქართველოს პოზიცია ისე ვერ არის დაცული უკრაინაში, როგორც უნდა იყოს. ბრეგაძის აზრით, ის ორიოდე დღე, რომელსაც სააკაშვილი ციხეში გაატარებს, მისთვის იქნება ჯოჯოხეთი და თუ ოდესმე მართლა ჩასვეს ის ციხეში, მისი ადგილი იქნება „პარაშასთან“ და თუ უკრაინის ციხეებშიც ჰყავთ „კასტილიანი კაცები“, ის ბედი სააკაშვილს არ ასცდება. თუმცა, ბრეგაძე ფიქრობს, რომ სააკაშვილს უახლოეს მომავალში გამოსვლის გარანტია აქვს.
„ქართული მარშის“ ერთ-ერთი ლიდერის თქმით, სააკაშვილს საქართველოს ხელისუფლებაში ჰყავს მოკავშირეები და ესენი არიან - ვანო ზარდიაშვილი, თამარ ჩუგოშვილი, ნინო ლომჯარია და ე.წ. ახალი სახეების კლანი, რომელსაც ოკუპირებული აქვს პარლამენტი.

„მაგალითისთვის გეტყვით, უმეტესობას „ქართული ოცნების“ დეპუტაციისა ჭირის დღესავით არ სურდა ლომჯარიას მხარდაჭერა, ეს კენჭისყრაზეც გამოვლინდა, როდესაც 15% გამოვიდა ლომჯარიას მოწინააღმდეგე. დღეს პარლამენტს მართავს ადეიშვილის მარიონეტი, ნაცმოძრაობის გულშემატკივარი, მათი მეგობარი და ერთ-ერთი ყოფილი ლიდერი, იმ რეპრესიული მანქანის „კასტილიანი კაცი“ და წამების შემოქმედი ვანო ზარდიაშვილი. ეს არის დადასტურებული ინფორმაცია, რომელიც „ქართული ოცნების“ წევრებმა მომაწოდეს. როგორც მათ მითხრეს, პარლამენტის თავმჯდომარე ირაკლი კობახიძე, როგორც პატარა ბავშვი, ისე ჰყავს ოკუპირებული მდინარაძეს და ზარდიაშვილს. ცნობისთვის გეტყვით, რომ ისინი სიძე-ცოლისძმა არიან“, - განაცხადა სანდრო ბრეგაძემ.

ის ამტკიცებს, რომ თავის დროზე მამუკა მდინარაძე მზად იყო ირაკლი ღარიბაშვილისთვის გადაეხადა 220 ათასი დოლარი, რათა ადვოკატთა ასოციაციის თავმჯდომარე გამხდარიყო. ამბობს, რომ ეს ინფორმაცია აქვს სანდო წყაროსგან, რომელიც ღარიბაშვილის უახლოესი გარემოცვიდანაა. ბრეგაძემ არ იცის, როგორ მოხვდნენ ეს ადამიანები „ქართული ოცნების“ შემადგენლობაში. მისი თქმით, მდინარაძე პოლიციის მაღალჩინოსანი იყო სააკაშვილის მმართველობის პერიოდში და გამოკვეთილი მიშისტი იყო. ზარდიაშვილზე ლაპარაკს კი ზედმეტად თვლის და ამბობს, რომ თავის დროზე მას ადეიშვილთან შეჰქონდა სიები იმ ხალხისა, ვინ უნდა დაეპატიმრებინათ, დაეჭირათ, ეწამებინათ და გაეუპატიურებინათ. 

სანდრო ბრეგაძის თქმით, „ქართული ოცნების“ ძველ სახეებსა და ზარდიაშვილ-მდინარაძის კლანს შორის დიდი შიდა ბრძოლები მიმდინარეობს, მაგრამ ვერაფერს უშვებიან, რადგან ყოფილი „ნაციონალები“ ძალიან მოძლიერდნენ. მისი მტკიცებით, გიორგი კვირიკაშვილის დაჯგუფება, რომელიც მის სამეგობროს წარმოადგენს პარლამენტში, ასევე დაპირისპირებულია ზარდიაშვილის დაჯგუფებასთან. „ქართული მარშის“ ერთ-ერთი ლიდერის მტკიცებით, ზარდიაშვილი-მდინარაძის კლანთან სამკვდრო-სასიცოცხლოდ არის დაპირისპირებული მაჟორიტარების კორპუსი, მაგრამ იმდენად ძლიერია რიცხვობრივადაც ზარდიაშვილის კლანი, რომ ვერაფერს უშვებიან. ამბობს, რომ ამ კლანს გვერდით უდგას ე.წ. ფეხბურთელების კლანი ლევან კობიაშვილის ხელმძღვანელობით. მისი თქმით, ეს არის ადამიანი, რომელიც ყოველგვარი სინდის-ნამუსისგან გარეცხილი აღმოჩნდა, რომელმაც გაანადგურა ქართული ფეხბურთი და ყველამ დაინახა, რომ ჩაწყობილი თამაშების გამო მსაჯებს კლავენ. 

„კობიაშვილი და კალაძე არ შეიძლება წარმოვაჩინოთ ერთ კონტექსტში, რადგანაც კალაძე სხვა პოლიტიკური ფიგურაა და კობიაშვილი - სხვა. ძალიან სამწუხაროა, რომ ფეხბურთელი, რომელიც ბევრს უყვარდა, აღმოჩნდა ჩვეულებრივი ნაძირალა. როგორც ფეხბურთელებმა მომაწოდეს ინფორმაცია, საქართველოს ჩემპიონატის თამაშების უდიდესი ნაწილი არის ჩაწყობილი და ტოტალიზატორებში გაყიდული. ეს ყველამ იცის. რაც მთავარია, საქმე ეხება მთავარ ლიგებს“, - განაცხადა ბრეგაძემ.
ჟურნალისტმა თქვა, რომ ტოტალიზატორებში ჩაწყობილი თამაშების მაფიას კურირებს „ნაცმოძრაობის“ მთავარი დამფინანსებელი, მათი ყოფილი სახე, სანზონელი მამუკა გუგეშაშვილი. ჟურნალისტი დაინტერესდა, გამორიცხავს თუ არა ბრეგაძე გუგეშაშვილის კავშირს მსაჯის, ილია ტუღუშის მკვლელობასთან. ამაზე სანდრო ბრეგაძე პასუხობს, რომ გუგეშაშვილი არის ჩვეულებრივი ნაძირალა, რომელსაც ნახევარი საქართველო ჰყავს გაუბედურებული, რომელიც ჯერ კიიდევ ხელზე მაზაობის დროს ოჯახებს აუბედურებდა, მაგრამ კობიაშვილის ფაქტორი აბსოლუტურად სხვა კონტექსტშია ნახსენები და ამ შემთხვევაში არა მარტო ქართულ, არამედ უცხოურ ტოტალიზატორებზეა საუბარი. ბრეგაძე პირადად ამზადებს წერილს ფიფა-სა და უეფა-ში გასაგზავნად იმ შესაძლო დანაშაულების გამო, რომელსაც ჩადის ფეხბურთის ფედერაცია კობიაშვილის ხელმძღვანელობით.
„ქართული ოცნების“ 90% არის პირწავარდნილი ავაზაკი და ნაძირალა, სააკაშვილის ნარჩენები, რომელსაც ხელმძღვანელობს ზარდიაშვილი, ჩუგოშვილი და მდინარაძის კლანი, რომელიც მოაჯდა ხელისუფლებას. ამას ჩვენ აღარ დავუშვებთ. ჰალსტუხებით გამოვათრევთ იმ თბილი კაბინეტებიდან, ამას უახლოეს მომავალში გაჩვენებთ“, - აცხადებს ბრეგაძე.

მისი თქმით, ეუთოს სამიტზე რუსეთის საგარეო საქმეთა მინისტრ სერგეი ლავროვს ელაქუცებოდა გიგა ბოკერიას გუნდი, რაც კარგად ჩანს გიგი წერეთლისა და ლავროვის ერთობლივ ფოტოზე. ბრეგაძის განცხადებით, „ოცნების“ წევრი რომ შეხვედროდა რუსეთის ხელისუფლების რომელიმე წარმომადგენელს, ჯვარზე აცვამდა ქართული ტელევიზიები და 24 საათი რუსეთის აგენტობაზე ილაპარაკებდნენ. ამბობს, რომ მოსკოვში ქორწილში იყო დაპატიჟებული და არ წავიდა უკვე ისე დააკომპლექსეს და ამ დროს თვითონ მიდიან და რუსეთის ხელისუფლების უმაღლეს პირებთან არიან ჩახუტებულები. 

სანდრო ბრეგაძე ამბობს, რომ „ქართული მარშის“ სტრუქტურული სრულყოფა ხდება, დაახლოებით ორ კვირაში ბევრად უფრო მონოლითურ გუნდს შექმნიან, მრავალათასიან აქციასაც გამართავენ და სამუდამოდ დაუსვამენ წერტილს მოღალატეების პარპაშს ქვეყანაში. მისი თქმით, ისინი იწყებენ მუშაობას, რათა შევიდნენ პარლამენტში და კომბლებით გამოყარონ იქიდან მუქთახორები.

„პოლკოვნიკ კაცს სუს-მა შესთავაზა, სამსახურში აყვანის სანაცვლოდ, მესაფლავეებთან წასულიყო ფარული კამერით, დაეფიქსირებინა მათგან ქრთამის აღების ფაქტი“ / „როგორ შეიძლება, თავდაცვის მინისტრის მოადგილის, ლელა ჩიქოვანის 24 წლის შვილი, თორნიკე ჩიქოვანი სუს-ის სამმართველოს უფროსად მუშაობდეს? ეს არის საკუთარი დედის უკანალით გაბუქებული პატარა ბიჭუნა“ (ალია)

ავტ: ლევან ჯავახიშვილი

ინტერვიუ დავით ნემსაძესთან

„შეიარაღებული ძალების სამოქალაქო კონტროლის ჯგუფის“ ხელმძღვანელი დავით ნემსაძე აცხადებს, რომ მის მეგობარს, უშიშროების პოლკოვნიკს სახელმწიფო სპეცსამსახურებში შესვლის სანაცვლოდ შესთავაზეს მიემაგრებინა ფარული კამერა და მესაფლავეებზე ქრთამის აღების კომპრომატები ჩაეწერა. ნემსაძე ამ ადამიანის სახელსა და გვარს არ ასახელებს. მისი თქმით, ეს პიროვნება წლების განმავლობაში მუშაობდა სპეცსამსახურებში და არ იყო სააკაშვილის პერიოდში ნაუცბათევად მიყვანილი კადრი. ნემსაძე ჯერჯერობით არც სუს-ის იმ თანამშრომლის სახელსა და გვარს ამბობს, ვინც უშიშროების პოკოვნიკს ასეთი წინადადება შესთავაზა.

დავით ნემსაძის განცხადებით, სუს-ში არაფერი შეცვლილა „ოცნების“ ხელისუფლების პირობებში, რადგან იქ ისევ ის ადამიანები მუშაობენ, ვინც „ენვერის სპეცოპერაცია“ და სხვა არაერთ უკანონო სპეცოპერაცია დადეგმა და ჩაატარა „ნაციონალების“ დროს. მისი თქმით, ამ პიროვნებათა მიერ ხდებოდა „ქართული ოცნების“ დეპუტატების ფარული და უკანონო თვალთვალი. ამბობს, რომ ამის შესახებ პარლამენტის თავდაცვისა და უშიშროების კომიტეტის თავმჯდომარეს, ირაკლი სესიაშვილს ესაუბრა, ჩააყენა საქმის კურსში, მაგრამ რა გააკეთა სესიაშვილმა და მისმა კომიტეტმა, არ იცის. 

„კატასტროფული მდგომარეობაა უსაფრთხოების სამსახურში. როგორ შეიძლება, თავდაცვის მინისტრის მოადგილის, ლელა ჩიქოვანის 24 წლის შვილი, თორნიკე ჩიქოვანი სუს-ის სამმართველოს უფროსად მუშაობდეს? ეს არის საკუთარი დედის უკანალით გაბუქებული პატარა ბიჭუნა, რომელიც მიიყვანეს, დადეს, ხელს აწერინებენ რაღაცებზე და უწერენ ხელფასს. ეს არის დამამაცირებელი ჩვენი საზოგადოებისთვის. ლელა და თორნიკე ჩიქოვანი თუ თვლიან, რომ საქართველო მარტო მათი სამშობლოა, ძალიან ცდებიან. საქართველო ჩემი სამშობლოც არის“, - აცხადებს დავით ნემსაძე და შემდეგ ინტერესდება, 24 წლის ბიჭმა, როგორ მოასწრო ამ დროში მიეღო ისეთი გამოცდილება და გამხდარიყო ისეთი დონის პროფესიონალი, რომ სამმართველოს უფროსად დაენიშნათ. 

„აგერ, ღიად ვეუბნები ლელა ჩიქოვანს და მის ლაწირაკ შვილს. აგერ არის საჯარო სივრცე. გამოვიდნენ დედა-შვილი ერთად, იქნება შეიარაღებული ძალები, იქნება ეს სახელმწიფო უსაფრთხოების სტრუქტურული სისტემები თუ იქნება სხვა, ნებისმიერი დონის უსაფრთხოების საკითხები და თუ დედა-შვილი გამაჩერებს, ჩამჭრის, ხელს ავწევ და ბოდიშს მოვუხდი ორივეს საჯაროდ. თუ არადა, მაშინ ვეკითხები ირაკლი სესიაშვილს - რა უბედურებაა ეს? რატომ დაგვცინით ბატონებო? მე მოვუწოდებ სუს-ის ხელმძღვანელებს, მოხსნან ეს ბავშვი იქიდან და გამოუშვან სამოქალაქო სექტორიში, გამოუშვან ქუჩაში, ნახოს, როგორია ცხოვრება. ჯერ ქუჩაში უნდა ეხეტიალა ოპერატიულ თანამშრომლად, უნდა გაეგო, რას ნიშნავს ოპერატიული ცხოვრების წნეხი“, - განაცხადა დავით ნემსაძემ.

ამის შემდეგ ის აკრიტიკებს 21-22 ნოემბერს ბერი გაბრიელ სალოსის ქუჩაზე ჩატარებულ სპეცოპერაციას. საუბრობს იმ ხარვეზებზე, რომელიც ამ სპეცოპერაციის დროს გამოვლინდა და იმ შეცდომებზე, რომელიც სხვადასხვა დონეზე დაუშვეს. ის „რუსთავი 2“-ის იმ დღევანდელ მოქმედებებს, დანაშაულებრივი ჯგუფის სასარგებლოდ ჯაშუშობას უწოდებს. ასევე აკრიტიკებს „საზოგადოებრივი მაუწყებლის“ ჟურნალისტ გურამ როგავას. მისი თქმით, როდესაც ადამიანს პრეტენზია აქვს სამხედრო ჟურნალისტობაზე, არ უნდა შეეშალოს და პირდაპირ ეთერში თავმოყრის რაიონში მობილიზებული ტექნიკის რაოდენობა არ უნდა დაასახელოს. ნემსაძის ინფორმაციით, როგავა ჩამოაშორეს სამხედრო ჟურნალისტიკას, მაგრამ თვლის, რომ ის საერთოდ უნდა გაუშვან „საზოგადოებრივი მაუწყებლიდან“. მისი აზრით, რაც ხდებოდა იყო საზოგადოების ტერორი და შეეძლო სპეცოპერაციისთვის სერიოზული საფრთხეების შექმნა.

სააკაშვილი - უკრაინის პრეზიდენტად, თქვენ გგონიათ, ეს თამაშია?! (ალია)

ავტ: ნინო სამხარაძე

ინტერვიუ ვალერი გელბახიანთან

ვალერი გელბახიანი საუბრობს უკრაინაში მიხეილ სააკაშვილის გარშემო მიმდინარე მოვლენებზე. გამოთქვამს ვარაუდებს, თუ ვის შეიძლება აწყობდეს ის ყველაფერი, რაც ამჟამად იქ ხდება. ამბობს, რომ სააკაშვილის პროექტი დასავლეთის მიერ მხარდაჭერილია, მაგრამ თუ პროცესები ისე განვითარდა, რომ უკრაინის სახელმწიფოებრიობა ჩამოიშალა, რაც მთავარია ტერიტორიული მთლიანობის ნაწილში, მაშინ ყველამ უნდა იფიქროს, რომ ეს არის რუსეთის პირდაპირი ინტერესი. პირადად გელბახიანს არ სჯერა, რომ სააკაშვილი რუსეთის პროექტია. ფიქრობს, რომ უკრაინაში ახალი საცდელი პროექტი მზადდება. 
კითხვაზე, მიუშვებენ თუ არა სააკაშვილს უკრაინის პრეზიდენტობამდე, ვალერი გელბახიანი პასუხობს, რომ ორი ვარიანტია - ან იულია ტიმოშენკოს გაუხსნან გზა, რისი წინააღმდეგიც დასავლეთია, ან თვითონ სააკაშვილი გახდეს პრეზიდენტი. ექსპერტის თქმით, ყველამ იცის სააკაშვილის პიროვნება და ამიტომ წარმოუდგენლად მიაჩნია, მან იბრძოლოს და პრეზიდენტი ტიმოშენკო გახდეს.

ვალერი გელბახიანის განცხადებით, ქართველებმა არც ერთ შემთხვევაში არ უნდა დავუშვათ, რომ მიხეილ სააკაშვილი საქართველოში დაბრუნდეს. 

„პირადად მე არც ერთ ვარიანტში არ ვუშვებ მის დაბრუნებას, მაგრამ ქართველების ამბავი რომ ვიცი, დასავლეთის პიარის გავლენით და მათი ზეწოლით, შეიძლება მსგავსი სცენარი განვითარდეს, ოღონდ იმ პირობებში, თუ ხელისუფლება არ იქნება მყარი. მმართველი გუნდი ყველანაირ პირობას ქმნის იმისთვის, რომ სააკაშვილის ავაზაკური გეგმები განხორციელდეს. ისინი სახელმწიფოზე კი არა, საკუთარ თავზე ფიქრობენ, ხალხი ფეხებზე კიდიათ. ხელისუფლება თვითონ გახდის ხალხს იძულებულს, რომ მათი აპოლოგეტი გახდეს სააკაშვილი. ამიტომ, თუ ხელისუფლებას სააკაშვილის ფაქტორი არ აფრთხობს, მე და რიგით მოქალაქეს მისი რატომ უნდა გვეშინოდეს. ხელისუფლებამ უნდა იფიქროს ამ საკითხზე, გააუმჯობესოს სოციალური პირობები, რომ ხალხმა წარსულისკენ არ გაიხედოს...“, - აღნიშნა გელბახიანმა.

ექსპერტის თქმით, 2007 წელს აღძრულ საქმეში დღემდე ბრალდებულია და ვერც ამ ხელისუფლების პირობებში მიაღწია სიმართლეს. ამბობს, რომ სააკაშვილმა გააუბედურა, მაგრამ ამათ წიხლი დააჭირეს. არ ფიქრობს, რომ სააკაშვილს უნდა დაბრალდეს ის ფაქტი, რომ „ოცნების“ ხელისუფლებამ სამართლიანობა არ აღადგინა. 

„ყველამ კარგად ვიცით, სააკაშვილმა რა ცოდვებიც ჩაიდინა, მაგრამ რატომ უნდა ვიყოთ იმ ხელისუფლების მსხვერპლი, რომელიც სამართლიანობის აღდგენას გვპირდებოდა! რატომ არ მოხდა ეს?! იმიტომ, რომ აწყობთ ეს მდგომარეობა და სასამართლოებით თავიანთი გავლენის ქვეშ ჰყავთ. აქამდე სასამართლო რამდენჯერმე გამოიტანდა ჩემ მიმართ განაჩენს, მაგრამ დირექტივა აქვთ, რომ ეს არ გააკეთონ. დირექტივას ხელისუფლება იძლევა იმიტომ, რომ მათ პოლიტიკურ ინტერესში არ შევდივარ... მე რომ გამერკვია, კონკრეტულად ვის ინტერესში არ შევდივარ, აქამდე ვიტყოდი, მაგრამ ვერ გავარკვიე. როგორც ივანიშვილის ოჯახი მითვლის, არანაირი ინტერესი შენ მიმართ არ გვაქვსო, სხვა კარს ვაღებ და მეუბნებიან, ბიძინასთან გაარკვიეო. ვერ გავიგე, ვის აწყობს ეს ყველაფერი. იმიტომ ვამბობ, რომ აქ სამართლიანობის აღდგენა შორეული მანზილია, დემოკრატიასთან. კონტექსტს დავუბრუნდები და ვიტყვი, თუ ხელისუფლებას და საქართველოს მოსახლეობას მიხეილ სააკაშვილის დაბრუნება არ უნდა, კეთილი ინებონ და შექმნას მთავრობამ ისეთი ცხოვრების პირობები, რომ თვითონ ხალხმა თქვას მიშაზე უარი, მაგრამ თუ მიშას მოთხოვნა გაჩნდა, ნუ გგონიათ, რომ ხალხი არ წავა მის მხარეზე“, - განაცხადა ვალერი გელბახიანმა.
ის სააკაშვილის ექსტრადირებას გამორიცხავს იმ ბრალდებების ფონზე, რომელსაც მას უკრაინის პროკურატურა ედავება. თუმცა ვალერი გელბახიანი ფიქრობს, რომ აქ აუცილებლად დაიწყება პროცესები სააკაშვილის გარეშეც, თუ ხელისუფლება ხალხისკენ არ გაიხედავს და მოსახლეობას ისეთ მძიმე მდგომარეობაში ამყოფებს, როგორშიც დღესაა. 

„სააკაშვილს ბევრი მხარდამჭერი ჰყავს საქართველოში და არ გეგონოთ, ისინი სახლებში დარჩებიან და კლავიატურაზე კაკუნს გააგრძელებენ“ (ალია)

ავტ: მაკა დეკანოსიძე

ინტერვიუ თეა თუთბერიძესთან

თეა თუთბერიძის აზრით, სამარცხვინოა, როდესაც საქართველოში გარკვეული ადამიანები სიხარულით ხვდებიან ქვეყნის მესამე პრეზიდენტის დაკავებას სხვა სახელმწიფოში. მისი თქმით, ეს არის შეგნების ძალიან დაბალი მაჩვენებელი. ამბობს, რომ შევარდნაძეც რომ ყოფილიყო და მის მიმართ მომხდარიყო მსგავსი რამ, საკუთარ თავს იმის უფლებას არ მისცემდა, მსგავსი აღფრთოვანება გამოეხატა. 

თუთბერიძე თვლის, რომ უკრაინის ხელისუფლება გასცდა სამართლებრივ ჩარჩოებს და ის, რასაც პოროშენკო აკეთებს, დამახასიათებელია ოლიგარქებისთვის. ფიქრობს, რომ ეს ყველაფერი ძალიან ცუდად აისახება უკრაინაზე და მიაჩნია, რომ ეს არის რუსული სპეცსამსახურებისა და ვლარიმერ პუტინის გეგმა.
რაც შეეხება სააკაშვილის შესაძლო ექსტრადირებას, თუთბერიძე არაფერს გამორიცხავს სწორედ იმიტომ, რომ უკრაინის ხელისუფლება და პირადად პრეზიდენტი პოროშენკო ყველა ნორმას გასცდნენ, თუმცა ამბობს, რომ სამართლებრივად მისი შესაძლო ექსტრადირება არ შეიძლება.

„თუ საქართველოში მოხდება მისი დეპორტაცია, ამას აუცილებლად მოჰყვება პროცესების განვითარება, იმიტომ, რომ „ნაციონალურ მოძრაობას“ ჰყავს თავისი მხარდამჭერები, რომლებიც ძალიან აქტიური მხარდამჭერები არიან თავად მიხეილ სააკაშვილისა. მე არ ვფიქრობ, რომ ეს ადამიანები დარჩებიან სახლში და გააგრძელებენ კომპიუტერის კლავიატურაზე კაკუნს. მე ლელა კაკულიას ფუნქციას ვერ შევითავსებ და მკითხაობას ვერ დავიწყებ, თუმცა ადამიანი, რომლის მიმართაც ამხელა მხარდაჭერა არსებობა არსებობს უცხო სახელმწიფოში, ის აუცილებლად გამოიწვევს დიდ აქტიურობას და პოლიტიკური პროცესების ცვლილებებს საქართველოში და დიდი თავისტკვილი იქნება მოქმედი ხელისუფლებისთვის“, - განაცხადა თუთბერიძემ.

„გუბერნატორი ნათხოვანი მანქანით დადიოდა და ამიტომ უნდა ჯიპის ყიდვა“ (ალია)

ავტ: ლაურა აბრამია

სტატიაში საუბარია გავრცელებულ ინფორმაციაზე, სამეგრელო-ზემო სვანეთის სამხარეო ადმინისტრაციის მიერ „ჯიპის“ შესაძენად გამოცხადებულ 115 660-ლარიან ტენდერზე. ამ ინფორმაციის გადასამოწმებლად „ალია“ გუბერნატორის ადმინისტრაციის პრესსამსახურის უფროსს, პაატა ლაგვილავას დაუკავშირდა. მისი თქმით, ამ ადმინისტრაციას აქამდე მანქანა არ შეუძენია. ამბობს, რომ გუბერნატორი წალენჯიხის მუნიციპალიტეტიდან ნათხოვარი მანქანით დადიოდა, რომელსაც 400 ათას კილომეტრზე მეტი ჰქონდა გავლილი და სწორედ ამიტომ გახდა საჭირო ახალი ავტომობილის შეძენა. 

ვის შეხვდნენ ქართველი სასულიერო პირები ამერიკაში, რაზე ისაუბრეს და რა დავალებები მიიღეს? / რას უკავშირდება მეუფე იაკობის მიერ აშშ-ში ვიზიტის დასრულების შემდეგ ხმამაღალი განცხადება, რომ „სამება დაწვეს“? (ალია)
ავტ: დიანა ლიპარტელიანი

ადვოკატი ზურაბ ჯორბენაძე „ალიასთან“ ინტერვიუში საუბრობს ქართველი სასულიერო პირების აშშ-ში ვიზიტსა და მათ მიერ, გაკეთებულ განცხადებებზე. მისი თქმით, ვინც ამერიკაში წავიდა, ყველა ეს მღვდელთმთავარი არის მართლმადიდებლური სარწმუნოების საწინააღმდეგო და მწვალებლობაზე ხელმომწერი. ამბობს, რომ ესენი არიან ეშმაკისთვის სულის მიმყიდველები.
„თან ნახეთ, ვის შეხვდნენ - აშშ-ის დეპარტამენტში სპეცსამსახრურების თანამშრომლებს, პენტაგონის თანამშრომლებს და არანაკლებ მნიშვნელოვანი - აპატურაის შეხვდნენ, პირდაპირ სააკაშვილის პირად მეგობარს. საკვირველია, როდის მერე ეთათბირებიან ეშმაკის მსახურებს მართლმადიდებლური ეკლესიის მღვდელთმთავრები ან რაზე ეთაბირებიან? ამ ვიზიტის შემდეგ, ეს ფრთა შეეცდება, პატრიარქის დიდებული ჩანაფიქრი - მეუფე შიოს უწმინდესის ტახტზე აყვანის თაობაზე, ჩაშალოს და ეს ფრთავე შეეცდება, ორად გახლიჩოს მართლმადიდებლური ეკლესიის ციტადელი. ეს დავალებები აქვთ მიღებული. არ მოსწონს დასავლეთს პატრიარქის არჩევანი და დაიწყეს უკვე მოქმედება. იპოვეს პატრიარქის გადაწყვეტილებით განაწყენებული მღვდელმთავრები და დაიწყეს მათზე მუშაობა“, - განაცხადა ზურაბ ჯორბენაძემ.

ამის შემდეგ ის საუბრობს სამების ტაძარში გაჩენილ ხანძარზე და ამბობს, რომ ცეცხლი გააჩინა იმ ხალხმა, რომლებსაც განძთსაცავის გასაღებზე მიუწვდებოდათ ხელი და შემოწირულობები შეჰქონდათ საცავში. მისი თქმით, ამ ადამიანებმა დიდძალი განძი გაიტანეს და რომ არ გამოჩენილიყო, დაწვეს სამება. ამბობს, რომ ეს ადამიანები გარიგებული იყვნენ მაღალი იერარქიის მღვდელმთავრებთან, ე.წ. შავ სამყაროსთან და ხელისუფლებასთანაც მაგრად არიან ჩახუტებული.

სკანდალური ფაქტები ადვოკატთა ასოციაციის ახალ თავმჯდომარეზე / „დავით ასათიანის თავმჯდომარეობას, სულ არ არსებობდეს ადვოკატთა ასოციაცია, ის სჯობია!“ (ალია)

ავტ: ლევან ჯავახიშვილი

„ალიასთან“ ინტერვიუში ადვოკატი ლალი აფციაური აკრიტიკებს ადვოკატთა ასოციაციის ახალ თავმჯდომარე დავით ასათიანს. მას უწოდებს „ნაცმოძრაობის“ წარმომადგენელს, სააკაშვილის ოჯახსა და ძმებ კუბლაშვილებთან დაახლოებულ პიროვნებას. ამბობს, რომ ის იყო მიხეილ სააკაშვილის ძმის კომპანიის იურისტი და სწორედ ამ კომპანიის მეშვეობით ხდებოდა მესაკუთრეთათვის კანონიერი ქონების ჩამორთმევა და ხელისუფლების წარმომადგენლებსა და მათ ახლობლებზე გადაფორმება. აფციაურის თქმით, ასათიანი იყო ჯოზეფ ქეის ადვოკატი, რომელმაც ახალდგარდაცვლილი ბადრი პატარკაციშვილის ოჯახს წაართვა ქონება. მას არ ემის, როგორ აღმოჩნდა დავით ასათიანის მხარდამჭერთა რიგებში ადვოკატთა ასოციაციის უკვე ყოფილი თავმჯდომარე ზაზა ხატიაშვილი, რომელიც თავის დროზე ასათიანს მიგზავნილსა და აგენტს ეძახდა. 

ილო ტუღუშის საეჭვო  თვითმკვლელობა - საფეხბურთო მაფიის კიდევ ერთი მსხვერპლი / ილო ტუღუშის მეგობრებს დაუფიციათ, რომ მის სიკვდილს არავის შეარჩენენ (ალია)

სტატიაში საუბარია ფოთი, მალთაყვის ტყეში ნაპოვნ საფეხბურთო მსაჯზე, 33 წლის ილო ტუღუშზე, რომელიც ჩამომხრჩვალი ნახეს. ყურადღება გამახვილებულია ამ თვითმკვლელობის საეჭვო გარემოებებზე და იმ საკითხებზე, რასაც ეს თვითმკვლელობა თუ მკვლელობა შეიძლება უკავშირდებოდეს.
„ეს სამი რამ რომ ყოფილიყო, 51-ე სკოლაში ის ტრაგედია არ მოხდებოდა“ (ალია)

ავტ: დიანა ლიპარტელიანი

ინტერვიუ დიმიტრი შაშკინთან

დიმიტრი შაშკინი საუბრობს სკოლებში ძალადობაზე, რა არის მიზეზი. ის ყვება იმის შესახებ თუ რატომ ჩამოყალიბდა თავის დროზე მანდატურის სამსახური და რა უფლებები ჰქონდა მას. ასევე, ვინ და რატომ ჩამოართვა გარკვეული ფუნქციები მანდატურებს და რატომ ვერ ასრულებს ეს სამსახური თავის ფუნქციებს დღეს. დიმიტრი შაშკინი გარკვეულ რეკომენდაციებსაც აძლევს განათლების სამინისტროს.
რას უყვება „ალიას“ მოკლული დავით სარალიძის ოჯახის ახლობელი, ზვიად კუპრავა? (ალია)

ავტ: ნინო ლაბარტყავა

„სამართალდამცველთა რეფორმების ცენტრის“ ხელმძღვანელი ზვიად კუპრავა „ალიასთან“ ინტერვიუში ამბობს, რომ 51-ე სკოლის ერთ-ერთი მოკლული მოსწავლის, დავით სარალიძის ოჯახის ახლობელია. მისი თქმით, როგორც კი იგრძნობს, რომ შსს რაღაცას მალავს ან გამოძიება არასწორად მიდის, განგაშს ატეხს. ის აცხადებს, რომ მკვლელობის დღესვე ესაუბრა დათოს მეგობრებს. კონფლიქტის მიზეზებზე საუბრისას ამბობს, რომ ჯერჯერობით მასაც იგივე ინფორმაცია აქვს, რაზეც მთავარი პროკურატურა საუბრობს. ის ზოგადად ქვეყანაში კრიმინალური მენტალიტეტის ნელ-ნელა დაბრუნების ტენდენციაზეც ამახვილებს ყურადღებას და სხვადასხვა მაგალითები მოჰყავს. მათ შორის, ქვეყანაში შემოსული და გასული კანონიერი ქურდები და ა.შ. ამბობს, რომ ციხეებში უკვე აშკარად დაირღვა ბალანსი.
თამაზ მეჭიაურის ტყუილები (ალია)

38-ე საარჩევნო ოლქის (დუშეთი, ყაზბეგი, თიანეთი) მაჟორიტარი პარლამენტის წევრის, ზაქარია ქუცნაშვილის ბიუროს ხელმძღვანელი რუსუდან სისაური პასუხობს 27 ნოემბერს „ალიაში“ გამოქვეყნებულ თამაზ მეჭიაურის ინტერვიუს. რუსუდან სისაური ტყუილს უწოდებს თიანეთის ახალი მერის განცხადებებს და პუნქტობრივად პასუხობს იმ განცხადებებს, რომელიც მეჭიაურმა გააკეთა. 
პრაიმტაიმი

კოსოვოს აღიარებიდან იერუსალიმის სტატუსამდე / „საუკეთესო ვარიანტი იქნებოდა, საერთოდ კომენტარის გარეშე დაეტოვებინა ხელისუფლებას ტრამპის გადაწყვეტილება“  (პრაიმტაიმი)

ავტ. ქეთი ხატიაშვილი

იერუსალიმის ისრაელის დედაქალაქად გამოცხადებასთან დაკავშირებით დონალდ ტრამპის მიერ გაჟღერებულ განცხადებაზე შეფასებებს აკეთებს ისტორიკოსი დავით გამცემლიძე. მისი განმარტებით, ტრამპს სურს, შევიდეს მსოფლიოს ისტორიაში, როგორც ერთ-ერთი უდ​იდესი პრეზიდენტი, რომელმაც ისტორიული გადაწყვეტილებები მიიღო როგორც შიდა, ისე საგარეო პოლიტიკის მიმართულებით.
კითხვაზე, უნდა დააფიქსიროს თუ არა საქართველომ ამ საკითხზე ერთმნიშვნელოვანი პოზიცია, გამცემლიძე ამბობს:
„არავითარ შემთხვევაში ამის გა​კეთება არ შეიძლებოდა. მაგრამ, სამწუხაროდ, ისე მოხდა, რომ საქართველოს მთავრობას, პირადად პრემიერს, მაინც მოუწია ამის გაკეთება მას შემდეგ, რაც მმართველი პარტიის ერთ-ერთმა დეპუტატმა, კარგად მოფიქრებული და ჭკვიანურად ჩამოყალიბებული საჯარო მიმართვით აიძულა(!) გიორგი კვირიკაშვილი, პირდაპირ ეთქვა, რომ არ აპირებს ანალოგიური გადაწყვეტილების მიღებას და საელჩოს იერუსალიმში გადატანას.“ - აცხადებს რესპონდენტი და აქვე დასძენს, რომ საუკეთესო ვარიანტი იქნებოდა, საერთოდ კომენტარის გარეშე დაეტოვებინა ხელისუფლებას ტრამპის გადაწყვეტილება, თუმცა, დეპუტატმა შოთა შალელა​შვილმა აიძულა ქვეყნის მთავრობა, უმაღლეს დონეზე გამოეხატა საკუთარი პოზიცია.
გამცემლიძე არ გამორიცხავს, რომ ამგვარი გადაწყვეტილების მიღების შემთ​ხვევაში, ყველა არაბულმა სა​ხელმწიფომ საქართველოსთან დიპლომატიური ურთიერთობა საერთოდ გაწყვიტოს.

სააკაშვილი VS პოროშენკო (პრაიმტაიმი)

ავტ. ქეთი ხატიაშვილი

სტატიის თანახმად, დღეს უკრაინის სასამართლო მიხეილ სააკაშვილისთვის აღმკვეთი ღონისძიების შეფარდებაზე იმსჯელებს. წინასწარი ინფორმაციით, პროკურატურა მისთვის შინაპატიმრობას მოითხოვს.
ექსპერტების განმარტებით, სასამართლოს შეუძლია, მას უკრაინის ნებისმიერ ქალაქში დაუდგინოს შინაპატიმრობა, მათ შორის, ოდესაში, რადგანაც ის სწორედ იქ არის რეგისტრირებული და სახლიც იქ აქვს. ამით, კიევი მას პოლიტიკური პროცესების ეპიცენტრს გაარიდებს. ექსპერტები, ადვოკატებზე და​ყრდნობით, აცხადებენ, რომ სააკაშვილი პატიმრობისთვის მზად არ იყო და მას ახლა ფსიქოლოგიურად უჭირს.

ექსპერტი მამუკა არეშიძე აცხა​დებს, რომ სააკაშვილის უკრაინაში შესვლა იგორ კოლომოისკიმ დააფინანსა. „დანამდვილებით გეტყვით, რომ საზღვარზე გადმოსვლის დროს მას იცავდნენ სწორედ კოლომოისკის ბატალიონის ბიჭები, ვიცნობ მათ და ვიცანი. თუმცა, შესაძლოა, მათ ან მოლაპარაკების ვადა ამოეწურათ, ან პოლიტიკურად ვეღარ შეთანხმდნენ, ამიტომაც მიშას ახალი პარტნიორი დასჭირდა“.

სტატიის ავტორი წერს, რომ სააკაშვილის საქართველოში ექსტრადიცია გამოირიცხა. - რაკი კიევმა სააკაშვილს ბრალი წაუყენა, ეს იმას ნიშნავს, რომ გასამართლებასაც ადგილზე აპირებს და ექსტრადიციის მიზანი რომ ჰქონოდათ, თავიდანვე საქართველოს მოთხოვნის საფუძველზე დააკავებდნენ.
რუსული გამოცემა «Независимая газета» დარწმუნებულია, რომ პოლიტიკური კრიზისის ფონზე უკრაინაში სააკაშვილსა და ტიმოშენკოს შორის პოლიტიკური კონსულტაციები წარმატებით დასრულდა და მათ პორტფელებიც უკვე გაინაწილეს, კერძოდ, გეგმის მიხედვით, ტიმოშენკო პრეზიდენტის, სააკაშვილი კი პრემიერის პოსტს დაიკავებს. 

სააკაშვილი იანუკოვიჩს გაურიგდა?! (პრაიმტაიმი)

ავტ. მირიან ბოქოლიშვილი

სტატიის ავტორი ციტირებს უკრაინის გენერალური პროკურორი იური ლუცენკოს განცხადებას, რომლის თანახმად, მიხეილ სააკაშვილის პარტია უკრაინის ყოფილი პრეზიდენტის, ვიქტორ იანუკოვიჩის გარემოცვამ ნახევარი მილიონი დოლარით დააფინანსა.
უკრაინის ტრანსპორტის ყოფილი მინისტრი და პრეზიდენტ პოროშენკოს ახლო მეგობარი ევგენი ჩერვონენკო ამ​ბობს, რომ გუბერნატორობის დროს სააკაშვილმა და მისმა გუნდმა შექმნეს ფონდი, საიდანაც თანხები არამიზნობრივად იხარჯებოდა. როგორც ჩერვონენკომ განაცხადა, მას ამის დამამტკიცებელი დოკუმენტებიც აქვს. მისივე განმარტებით, ბიზნესმენების მიერ ფონდში ჩარიცხული თანხა ომში დაჭრილთა რეაბილიტაციას და დაღუპული ჯარისკაცების ოჯახებისთვის ბინის შეძენას უნდა მოხმარებოდა. ფინანსების შეგროვება ოდესაში საქართველოს ყოფილმა კონსულმა, თეიმურაზ ნიშნიანიძემ დაიწყო. საბოლოოდ, ამ ფონდში აკუმულირებული თანხები სულ სხვა მიმართულებით გადამისამართდა და „ფონდი მხოლოდ სააკაშვილისა და მისი გუნდის გართობას ემსახურებოდა“.
რას პასუხობს განათლების სამინისტრო აუდიტის დასკვნას? / სპორტის არარსებული გაკვეთილები, მოშლილი ინფრასტრუქტურა და არაპროფესიონალი პედაგოგები (პრაიმტაიმი)

ავტ. მირიან ბოქოლიშვილი

სტატიაში ნათქვამია, რომ ქართულ სკოლებში ბულინგის პრობლემა აქტუალურია და ამის დამადასტურებელი არაერთი ფაქტი მოხვდა სახალხო დამცველის ანგარიშში. ავტორი წერს, რომ სახელმწიფო ამ პრობლემას კომპლექსური ღონისძიებებით უნდა ებრძოლოს, მათ შორის, ერთ-ერთი ყველაზე რეზონანსულია მოსწავლეების ჩართვა სპორტულ აქტივობებში. 

აუდიტის სამსახურის ანგარიშით ირკვევა, რომ სკოლებში ხშირ შემთხვევაში სპორტის გაკვეთილები საერთოდ არ ტარდება და სპორტისთვის გამოყოფილი საათები უფრო პრიორიტეტულად მიჩნეულ საგნებს ეთმობა – მათემატიკას, ინგლის​ურს, ლიტერატურას და სხვ. რიგ საჯარო სკოლებში კი სპორტის გაკვეთილები კლასში ტარდება, გამომდინარე იქიდან, რომ სკოლას არ აქვს სპორტული დარბაზი. 
ალექსანდრე ჯეჯელავამ ამ მხრივ არსებულ ვითარებას კატასტროფული უწოდა. ყოფილი მინისტრი ამბობს, რომ სკოლებში სპორტული ინფრასტრუქტურის შესაქმნელად 830 მილიონი ლარია საჭირო. 
განათლების სამინისტროს ეროვნული სასწავლო გეგმების სამმართველოს უფროსი მარიამ ჩიქობავა გამოცემასთან საუბრისას განმარტავს, რომ სკოლებში სპორტული ინფრასტრუქტურის არსებობის კუთხით პრობლემები ნამდვილად დგას, თუმცა,  სამინისტრო ეტაპობრივად განაგრძობს მის მოწესრიგებას.

რატომ გადადგა პროკურორი მირზა სუბელიანი და რატომ დააკავეს მისი ქვისლი? (პრაიმტაიმი)

თბილისში, ხორავას ქუჩაზე ორი არასრულწლოვნის მკვლელობის საქმეზე, დანაშაულის დაფარვის ბრალდებით პროკურატურამ ხუთი პირი სისხლის სამართლის პასუხისგებაში მისცა. „პრაიმტაიმის“ ინფორმაციით, ერთ-ერთი დაკავებული თენგიზ კალანდია პროკურატურის ყოფილი მაღალჩინოსნის, მირზა სუბელიანის ქვისლია.
სტატიაში ნათქვამია, რომ აღნიშნულ საქმეში მოწმის სტატუსით ფიგურირებს პროკურატურის ყოფილი მაღალჩინ​ოსნის, მირზა სუბელიანის არასრულწლოვანი ვაჟიც. თავად სუბელიანმა ამ ფაქტის შემდეგ მთავარ პროკურორს გათავისუფლების მოთხოვნით მიმართა, რაც იმავე დღეს დაუკმაყოფილდა. აქვე აღნიშნულია, რომ მირზა სუბელიანის განმარტებით, ის შვილთან ერთად, რომელიც ნამდვილად იყო შემსწრე მომხდარი ტრაგედიის, პირველ დეკემბერსვე გამოცხადდა პოლიციის სამმართველოში, შვილმა გამომძიებლებს ამომწურავი ჩვენება მისცა და გამოძიებასთან თანამშრომლობს.
ვის დააკავებენ „ლეოგრანდში“ გაჩენილი ხანძრის საქმეზე? (პრაიმტაიმი)

სტატიის თანახმად, ბათუმში, სასტუმრო „ლეოგრანდში“ გაჩენილი ხანძრის საქმეზე საგამოძიებო ორგანომ სასტუმროს რამდენიმე თანამშრომლის პასუხისგებაში მიცემის გადაწყვეტილება მიიღო. „პრაიმტაიმისთვის“ ცნობილი გახდა, რომ სასტუმროს ხუთ მენეჯერს ბრალს უახლოეს დღეებში წარუდგენენ და შესაბამისად, მოხდება მათი დაკავებაც. ხუთივე მათგანი თურქეთის მოქალაქეა. სასტუმროს იურისტი კახა წერეთელის თქმით, ამ ეტაპზე ბრალი არავისთვის წარუდგენიათ.
შინაგან საქმეთა სამინისტრო​ში კონკრეტული ბრალდების შესახებ არ საუბრობენ და ამბობენ, რომ გამოძიება გრძელდება.

სოსო რობაქიძე: „იარაღის ჩადებაზე ინფორმაცია ჰქონდა ოქრუაშვილსაც, ადეიშვილსაც და სააკაშვილსაც“ (პრაიმტაიმი)

ბუტა რობაქიძის მამა, სოსო რობაქიძე პროკურატურისგან ცალკე წარმოებად გამოყოფილი მისი შვილის საქმის გამოძიებას ითხოვს. მისი თქმით, ამ საქმით პასუხისგებაში მიეცემიან იმჟამინდელი შს მინისტრი ირაკლი ოქრუაშვილი, გენერალური პროკურორი ზურაბ ადეიშვილი და სხვ. რობაქიძის ინფორმაციით, არსებობენ კონკრეტული მოწმეები, რომლებიც აღნიშნულ საქმეში, ირაკლი ოქრუაშვილის ბრალეულობაზე ისაუბრებენ.
მან, ასევე, ისაუბრა საქმეში ყოფილი პრეზიდენტის მიხეილ სააკაშვილის ჩართულობაზეც, კერძოდ, მისი თქმით, რობაქიძის მანქანაში იარაღის ჩადებსთან დაკავშირებით სააკაშვილი ინფორმირებული იყო. 

მთავარი საახალწლო ღონისძიებები – რას გვპირდება მერიის კულტურის სამსახური ახალი წლის ღამეს (პრაიმტაიმი)

ავტ. ნინო მჭედლიშვილი

სტატიაში საუბარია თბილისში 31 დეკემბერს დაგეგმილ ღონიძიებებზე. როგორც დედაქალაქის ახლადარჩეულმა მერმა განმარტა, ქალაქში ერთდროულად სამი კონცერტი გაიმართება და მომღერლების უპრეცენდენტო რაოდენობა გამოვა სცენაზე, რადგან დასრულდა მათი პოლიტიკური ნიშნით შერჩევის პრაქტიკა.
„პრაიმტაიმი“ რამდენიმე მომღერალს დაუკავშირდა, რომლებიც ადასტურებენ, რომ მერიიდან დაურეკეს, თუმცა, სოფო ნიჟარაძემ და ანრი ჯოხაძემ კონცერტში მონაწილეობაზე უარი თქვეს, ლელა წურწუმია, ნინო ჩხეიძე, ნინო ძოწენიძე და ოთო ნემსაძე კი ამბობენ, რომ ისინი სადღესასწაულო ღონისძიებაში მონაწილეობას მიიღებენ. 
სახიფათო ვერსიები და კითხვები / იყიდება თუ არა ფეხბურთში მსაჯი, მწვრთნელი, პენალტი და აუტიც კი (პრაიმტაიმი)

ავტ. ქეთი ხატიაშვილი

სტატიის მიხედვით, ამ დრომდე დანამდვილებით არ არის ცნობილი, რა გახდა ლანჩხუთში მსაჯის გარდაცვალების მიზეზი, თუმცა, ექსპერტების შეფასებით, თუ ამ ტრაგედიის უკან მართლაც გაყიდული საფეხბურთო მატჩები დგას, ეს სახიფათო ტენდენციაა.
საეჭვო ვითარებაში გარდაცვლილი მსაჯის ილია ტუღუშის მეუღლე დარწმუნებულია, რომ მისი ქმარი მოკლეს, კონფლიქტს კი წინ უძღოდა კონკრეტული პირების მიერ ტუღუშის ძებნა მისგან გარკვეული თანხის მისაღებად. სტატიაში განმარტებულია, როგორ ხდება საფეხბურთო მატჩების შედეგების წინასწარ განსაზღვრა და გარიგება გარკვეული თანხის სანაცვლოდ. 

ასავალ-დასავალი

გია ხუხაშვილი: კვირიკაშვილისათვის პრემიერ-მინისტრობა დიდი გაუგებრობაა! („ასავალ-დასავალი“)

ავტ. ჯაბა ხუბუა 

გია ხუხაშვილი: „ქართული ოცნების“ ხელისუფლება სააკაშვილის მიერ შექმნილ მახინჯ სისტემას ცოლად გაჰყვა... კოლექტიური მურუსიძე დღევანდელ ხელისუფლებაში ბევრად უფრო ძლიერია, ვიდრე სააკაშვილის დროს იყო... მაქსიმუმი, რაზეც ქართული ოცნება ქაჩავს, ეს არის კომკავშირის მდივნების კრებული, რომელიც ძალიან მაგონებს იმ კომკავშირის მდივნებს, რომლებიც 1988-89 წლებში ჯოხებს გვირტყამდნენ და ათასგვარ ცილს გვწამებდნენ... ივანიშვილს ქართული ოცნება ტესტირების რეჟიმში ჰყავს გადაყვანილი... ივანიშვილი პრემიერ-მინისტრად უნდა დაბრუნდეს და 2020 წლამდე, საპარლამენტო არჩევნებამდე დარჩეს... გიორგი კვირიკაშვილმა რამდენიმე დღის წინ თქვა - საქართველოში პრემიერ-მინისტრობას თამადობა სჯობსო... მან კი არ იხუმრა, არამედ მართლა ასე ფიქრობს“.

ლაშა ყორშია: როგორც ჩანს, ხაზარაძის ფული ჯოჯოხეთს კი არა, „ქართულ ოცნებას“ ანათებს! („ასავალ-დასავალი“)

ავტ. ნატო ფოცხიშვილი 

ბიზნესმენი ყორშია პრემიერს მიმართავს და აცხადებს, რომ მამუკა ხაზარაძის დახმარებით 2007 წელს მას ქონება წაართვეს ახალაიებმა. შემდეგ ეს ქონება სააკაშვილის მაღალჩინოსნებს „გაუპრავეს“. ყორშია მზად არის  ჩვენების მისაცემად. ყორშია ამბობს, რომ პრემიერი საქმის კურსშია აღნიშნულ საქმესთან დაკავშირებით.

სცენა მომავალი ცხოვრებიდამ, ანუ როგორ დაბრუნდება სააკაშვილი, ვინ შეეგებება მას საქართველოს საზღვარზე და ვინ შემოიყვანს ქვეყანაში („ასავალ-დასავალი“)

ავტ. ჯაბა ხუბუა 

„სააკაშვილის მიერ უკრაინის საზღვარზე ჩატარებული ფოკუსი ძალიან ჰგავდა საქართველოში დასაბრუნებლად და მეოცნებეთა ხელისუფლების დასამხობად გავლილ გენერალურ რეპეტიციას!... ხელისუფლების იმ წარმომადგენლებს, კვირიკაშვილის მეთაურობით, რომლებსაც ნაცრეჟიმთან ერთი დღეც არ უბრძოლიათ და მის ნარჩენებთან დღემდე მშვენივრად თანაცხოვრობენ, მათ სააკაშვილი ხელს არ მოჰკიდებს, პასუხსაც არაფერზე მოსთხოვს და შესაძლოა, თავის ხელისუფლებაში თანამდებობებიც კი უბოძოს... ივანიშვილის მიერ მიტოვებული და კვირიკაშვილის ამარა დარჩენილი მურუსიძე-ჩინჩალაძე-ზარდიაშვილებით გადავსებული ხელისუფლება სააკაშვილთან დამტაკებელი და მისი შემჩერებელი არ არის... ეკა ბესელიას, მანანა კობახიძეს, ნუკრი ქანთარიას, კახა კალაძეს, კახა კახიშვილს, დავით ნარმანიას, გიორგი მღებრიშვილს, ვახტანგ გომელაურს, სოსო გოგაშვილსა და კიდევ რამდენიმე კაცს უბავო პატიმრობას გამოუწერენ ან უკეთეს შემთხვევაში, საქართველოდან გაასახლებენ!... სააკაშვილთან ბრძოლაში ქართველებს დღევანდელი ხელისუფლების იმედი არ აქვთ და არც უნდა ჰქონდეთ!“ -წერს ავტორი.

თეიმურაზ კვირკველია: სააკაშვილი რუსეთის ჩვეულებრივი აგენტია, ბოდიშს ვიხდი, მაღალი რანგის აგენტი! („ასავალ-დასავალი“)

ავტ. ნატო ფოცხიშვილი 

ჟურნალისტი თეიმურაზ კვირკველია აცხადებს, რომ „პროფესიონალი პროვოკატორი სააკაშვილი“ რუსეთის დაკვეთით მოქმედებს კრემლში დაგეგმილი სცენარით. კვირკველია სააკაშვილს ბრალს სდებს ქართული ფლოტის განადგურებაში და ამბობს, რომ 2007 წელს ფლოტი სულ რაღაც 45 მილიონად გადაეცა გაურკვეველ ამერიკულ კომპანიას, რომელმაც თავი გაკოტრებულად გამოაცხადა. ეს ზურაბ ჟვანიას გარდაცვალების შემდეგ მოხდა, რომელიც ფლოტის გასხვისების წინააღმდეგი იყო. კვირკველია მოუწოდებს პრემიერს დაავალდებულოს ყველა უწყება პასუხი გასცეს პრესაში გამოქვეყნებულ ინფორმაციას. კვირკველია საუბრობს პროკურატურის უწესრიგო ქმედებაზე, აფთიაქებისა და ბანკების მონოპოლიაზე და მმართველ გუნდს აქტიური ქმედებებისაკენ მოუწოდებს.

ნოდარ ბუჯიშვილი: მივმართავ 1989 წლის 18 თებერვლის მიტინგის მონაწილეებს - დეტალურად გაიხსენეთ ყველაფერი და „ასავალ-დასავლის“ ფურცლებიდან ამხილეთ მამუკა ხაზარაძე! („ასავალ-დასავალი“)

ავტ. დიტო ჩუბინიძე 

ომის ვეტერანი ნოდარ ბუჯიშვილი მამუკა ხაზარაძეს 1989 წლის 18 თებერვლის მიტინგზე ინციდენტის ორგანიზებაში ადანაშაულებს და მზად არის მოწმედ გამოვიდეს სასამართლო პროცესზე. ბუჯიშვილი, ასევე,  ამბობს, რომ „გიორგი კვირიკაშვილი რუსთავის ვიცე-მერი იყო და მასთან ლუკმაც გამიტეხია, მაგრამ ღმერთმა დამიფაროს, დღეს მასთან ერთად დავჯდე და პური ვჭამო, რადგან ბანკირების, საქართველოს გამყიდველებისა და იმ თახსირების პრემიერ-მინისტრია, რომლებსაც თავიანთი მსუქანი უკანალი ყველაფერს ურჩევნიათ“. 

არჩილ გამზარდია: დეკანოზი გაწირეს, დამნაშავე ეპისკოპოსებს ხელი დააფარეს! („ასავალ-დასავალი“)

ავტ. ნატო ფოცხიშვილი 

არჩილ გამზარდია: „სახელმწიფოს არ ეყო უნარი საეკლესიო მაფიას გამკლავებოდა... სახელმწიფოს იმის აღიარების შეეშინდა, რომ 21-ე საუკუნეში რომელიმე ეპისკოპოსი პატრიარქის მკვლელობისათვის განსასჯელის სკამზე აღმოჩენილიყო... გიორგი მამალაძეს იმდენად უსამართლოდ მოექცნენ, რომ საერთო ჯამში ის ადამიანებიც, რომლებიც მის მიმართ სიმპათიას არ გამოხატავდნენ, სოლიდარულები გახდნენ.“ 

ვახტანგ კომახიძე: პაატა ბურჭულაძის ფონდის შესახებ კიდევ უფრო წონადი და მძიმე ფაქტები გვაქვს, რაზეც შესაძლოა, ფილმის კიდევ ერთი ნაწილი გადავიღოთ! („ასავალ-დასავალი“)

ავტ. ნატო ფოცხიშვილი 

ჟურნალისტი ვახტანგ კომახიძე აცხადებს, რომ ბურჭულაძის ფონდ „იავნანას“ სავარაუდო მინიმალური შემოსავალი 13 მილიონი ლარია დეკლარირებული მილიონნახევრის ნაცვლად და საგამოძიებო სტრუქტურები ვალდებულნი არიან გამოძიება დაიწყონ. 

ნიკოლოს მჟავანაძე: ნაცებში დიდი განხეთქილებაა („ასავალ-დასავალი“)

ავტ. დიტო ჩუბინიძე 

ნიკოლოზ მჟავანაძის აზრით, უკრაინის მთავარი ტრაგედია ისაა, რომ მას ეთნიკური უკრიანელები არ მართავენ. მჟავანაძე ამბობს, რომ სააკაშვილმა პაატა ბურჭულაძე დასაჯა და კომპრომატების გამოქვეყნება დაუწყო. სააკაშვილი ურჩი ბიზნესმენების - კეზერაშვილისა და ნაყოფიას კომპრომეტირებასაც აპირებს. ისინი აღარ აფინანსებენ სააკაშვილს. კეზერაშვილი ფულს უგულავა-ბოკერიას აძლევს. მჟავანაძე ვარაუდობს, რომ ნაციონალური მოძრაობა არეულობებს გეგმავს.

სისტემა უნდა დაინგრეს, ხელისუფლება უნდა შეიცვალოს!//სანდრო ბრეგაძე: „ქართული მარშის“ ერთ-ერთი მთავარი მოთხოვნაა, რომ საქართველოში შეწყდეს მამუკა ხაზარაძისა და მისნაირი ბანდიტი მევახშეების პარპაში!  („ასავალ-დასავალი“)

ავტ. ჯაბა ხუბუა 

სანდრო ბრეგაძე აცხადებს, რომ „ქართული მარშის“ მოთხოვნებს შორისაა საქართველოში არაფორმალური მმართველობისა და შევარდნაძის მმართველობის სისტემის დასრულება.  ბრეგაძე  დავით საგანელიძეს „ავაზაკს“ უწოდებს. ბრეგაძის თქმით, საგანელიძე ცდილობს 12 000 ჰექტარი მიწა გურიაში ჩინელებს ჩაუგდოს ხელში. ბრეგაძე მამუკა ხაზარაძეს „ქვეყნის არაფორმალურ მმართველად“ მოიხსენიებს. ბრეგაძის თქმით, ქართულმა ოცნებამ დავით კეზერაშვილი იყიდა და მილიონები შეუნარჩუნა. ბრეგაძე ხაზს უსვამს, რომ ქართული მარში ბოლოს მოუღებს ოცნებისა და ნაციონალების ქორწინებას. ქართული მარშის წევრები 21 სექტემბერს შიმშილობის დაწყებას აპირებენ მიწის გასხვისების შეწყვეტის მოთხოვნით.

დიმიტრი ლორთქიფანიძე: ეს საქართველოს ისლამიზაციის მუხანათური გეგმაა! („ასავალ-დასავალი“)

ავტ. გიორგი გიგაური 

დიმიტრი ლორთქიფანიძე აცხადებს, რომ არაბებით სავსე თვითმფრინავები გამუდმებით ჩამოდიან საქართველოში, ბინადრობის უფლება არაბებზე კი, 35 ათას დოლარად იყიდება. არაბები დაინტერესებულები არიან უძრავი ქონების შესყიდვითა და საქართველოში დამკვიდრებით. ეს ხდება მიზანმიმართულად, გლობალური პოლიტიკის კარნახით. ევროკავშირი რამდენიმე წელია აიძულებს ჩეხეთს, სლოვაკეთს, უნგრეთს არაბი მოქალაქეების მიღებას. ისინი კი აცხადებენ, რომ ისლამიზაცია არ სჭირდებათ. ლორთქიფანიძე შიშობს, რომ რამდენიმე წელიწადში საქართველოში დემოგრაფიული სურათი მნიშვნელოვნად შეიცვლება, ის მოქმედ ხელისუფლებას შაჰ-აბასის საოკუპაციო რეჟიმს ადარებს. 

თავღია ქვეყანა!//ვაშლი რომ ცოდნის მიღებას ხელს უწყობდეს, ზღარბების უნივერსიტეტში გაიყიდება!  („ასავალ-დასავალი“)

ავტ. დიტო ჩუბინიძე 

„განათლების მინისტრი ალექსანდრე ჯეჯელავა თავღიაა... ვაშლი კი არა, ბავშვებს არსობის პური მიეცით და უპასუხეთ საქართველოს მოსახლეობის საბედისწერო შეკითხვას - რატომ არის პოსტსაბჭოთა სივრცესა და მთელ აღმოსავლეთ ევროპაში საქართველო ყველაზე  უფრო გაუბედურებული და გამათხოვრებული ქვეყანა,“ - წერს ავტორი. 

ტრისტან წითელაშვილი: სააკაშვილის წინააღმდეგ უკრაინაში მტკიცებულებები ელვის სისწრაფით გროვდება! („ასავალ-დასავალი“)

ავტ. ზაზა დავითაია 

წითელაშვილი აცხადებს, რომ სააკაშვილის დავალებით უკრაინაში ქართველი დაქირავებული მკვლელები მოქმედებენ. წითელაშვილს ხელთ აქვს აღნიშნულის დამადასტურებელი ჩანაწერი, რომელსაც გამოაქვეყნებს. ვიდეოჩანაწერი მას უკრაინელმა ექსპერტებმა გადასცეს.

რეზონანსი 

როცა საქართველოს პრემიერი არ ჩადის ერევანში, სომხეთის პრეზიდენტი ჩამოდის თბილისში  - სოსო ცინცაძე: „დიპლომატიური პრაქტიკის გათვალისწინებით, ვიზიტის გაუქმება პროტესტის ნიშანია“ (რეზონანსი) 

ავტ.: ეკატერინე ბასილაია

სომხეთის პრეზიდენტი სერჟ სარგსიანი 16 დეკემბერს თბილისში ჩამოსვლას გეგმავს. როგორც სომხური მედია წერს, ეს ვიზიტი სასწრაფოდ დაიგეგმა მას შემდეგ, რაც საქართველოს პრემიერ-მინისტრ გიორგი კვირიკაშვილის 1-ელ დეკემბერს სომხეთში დაგეგმილი ვიზიტი წინა დღით მოულოდნელად გადაიდო "გაურკვეველი დროით" და ოფიციალური ერევნის განცხადებით, მიზეზად დასახელდა, რომ საქართველოს ახალი მთავრობა ჯერ დამტკიცებული არ არის.

სომხური მედია კითხვებს სვამს - რა მოხდა ისეთი, რატომ გადაიფიქრა საქართველოს პრემიერმა ერევანში ჩასვლა და კვირიკაშვილის ვიზიტის გადადების ფონზე რა მნიშვნელოვანმა საქმემ აიძულა სომხეთის პრეზიდენტი, სასწრაფოდ დაეგეგმა თბილისში ჩასვლა.

პოლიტოლოგი სოსო ცინცაძე აცხადებს, რომ მაღალი დონის ვიზიტი სერიოზული და დიდი მუშაობის შედეგად იგეგმება, ამიტომაც წინა დღით მისი გაუქმება კითხვებს, რა თქმა უნდა, ბადებს.

"ეს მიანიშნებს რაღაც წყალქვეშა მოვლენებზე, რის თაობაზეც საზოგადოებას არანაირი ინფორმაცია არ გააჩნია და რაც პრობლემებზე მიანიშნებს. მთავრობა არ არის დამტკიცებულიო - ამ თითიდან გამოწოვილი, არადიპლომატიური არგუმენტისა არავის სჯერა," - აცხადებს ცინცაძე.

რუსული გამოცემა "ევრაზია დეილი" წერს, რომ ქართული მხარის მიერ გახმოვანებული მიზეზი დამაჯერებელი არ არის, რადგან 30 ნოემბრამდე ბევრად ადრე იცოდნენ თბილისში, ახალი მთავრობა 1-ელ დეკემბერს დამტკიცებული რომ არ იქნებოდა და ვარაუდია, შესაძლოა, ეს არგუმენტი თავად სომხურმა მხარემ მოიფიქრა, რათა რაიმეთი გაემართლებინა ვიზიტის გაუქმება.

კონკრეტულად რა საკითხებია განსახილველი ორი ქვეყნის ხელმძღვანელობას შორის, "ევრაზია დეილის" ამაზე მხოლოდ ზოგადი ვარაუდი აქვს და წერს, რომ განსახილველი საკითხების ფართო სპექტრია - უსაფრთხოებიდან დაწყებული, ეკონომიკით დასრულებული. მაგალითად, სულ ცოტა ხნის წინ ერევანში ჩასული იყო ირანის საგარეო საქმეთა მინისტრი, რომელიც ლაპარაკობდა შესაძლო ვექტორზე ირანი-სომხეთი-საქართველოს თანამშრომლობის შესახებ და ახლა, როდესაც რეგიონში ახალ ცენტრზე კონსენსუსი არსებობს, საქართველო განზე ვერ გადგება, რადგან რეგიონის ღერძი სომხეთი-საქართველო უნდა გახდეს და ამ საკითხის განხილვა შეიძლება იყოს ერთ-ერთი მთავარი.

სომხური მედია წერს, რომ ერევანსა და თბილისს შორის სასაუბრო თემა ლარსის გამშვები პუნქტია, რომელიც ზამთარში ხშირად იკეტება და სომხეთის ეკონომიკას მნიშვნელოვნად აზიანებს. 

ამიტომაც ერევანში ალტერნატიულ სატრანზიტო ვარიანტად მუდმივად აფხაზეთის რკინიგზა და ოკუპირებული ცხინვალის რეგიონის გავლით როკის გვირაბის მიმართულება განიხილება და ამ საკითხს ერევანი თბილისთან დროდადრო წამოწევს ხოლმე.

სომხური გამოცემის ცნობით, ჯერ კიდევ თებერვალში, როდესაც თბილისში სომხეთის პრემიერ-მინისტრი ჩავიდა, გაცხადდა, რომ ლარსის ალტერნატივა განიხილებოდა, თუმცა 10 თვის შემდეგაც არ ჩანს რეალური ქმედება და ერევანი ცდილობს, ეს უმოქმედობა რამენაირად შეცვალოს. გამოცემის თქმით, სწორედ ამ საკითხის გამო იყო აქტუალური ერევანში კვირიკაშვილის ჩასვლა.

პოლიტოლოგი სოსო ცინცაძე კი ვარაუდობს, რომ ერევანში ვიზიტისას განსახილველ თემებს შორის საქართველოს მიერ სომეხთა გენოციდის აღიარებაც იყო და სწორედ ამ თემაზე საუბარს აარიდა თავი პრემიერ-მინისტრმა გიორგი კვირიკაშვილმა, რადგან ნათელია, რომ გენოციდის აღიარება თურქეთთან მნიშვნელოვნად გააფუჭებს ურთიერთობას. „დიპლომატიური პრაქტიკის გათვალისწინებით, ვიზიტის გაუქმება პროტესტის ნიშანია", - ამბობს ცინცაძე. 

ასე „ბერავენ“ შტატებს საქართველოში  - დუშეთის მერი - 5 მრჩეველი; ფოთის საკრებულოს თავმჯდომარე - 7 თანაშემწე; გორის მერი - 3 მრჩეველი, 3 თანაშემწე, 3 კონსულტანტი და 2 მძღოლი (რეზონანსი) 

ავტ.: ეკატერინე ბასილაია

სტატიაში ნათქვამია, რომ რეგიონის მუნიციპალიტეტებში წინასაარჩევნოდ გაწეული საქმიანობის ჯილდოდ თუ ნეპოტიზმის ნიშნით სასათბურე თანამდებობებზე დასაქმებას "ოცნება" ვერ თმობს. ცენტრალური ხელისუფლების მიერ დეკლარირებული საბიუჯეტო ხარჯების შემცირების ფონზე, ადგილობრივ თვითმმართველობებში შტატები წარმოუდგენლად გაბერილია.

მაგალითად, გორის მერს 3 მოადგილე, 3 მრჩეველი, 3 თანაშემწე და 3 კონსულტანტი ეყოლება, პლუს 2 მძღოლიც და გორის მოსახლეობას მათი შენახვა წელიწადში 218 400 ლარი დაუჯდება. დუშეთის მერს 5 პირადი მრჩეველი ჰყავს. მერებს არც ფოთის საკრებულოს თავმჯდომარე ჩამორჩა და მას 7 პირადი თანაშემწე ჰყავს. 

როგორც პოლიტოლოგი სოსო ცისკარიშვილი ამბობს, მმართველი ძალა საკუთარ ერთგულ ხალხს ასაქმებს და არჩევნებში მადლიერების ნიშნად ამ ხალხისგან გარანტირებულ მხარდაჭერასაც იღებს, ხოლო მოსახლეობა ამ მოხშირებულ ნეპოტიზმზე მაინცდამაინც არ რეაგირებს და ეს მანკიერება ისევ გრძელდება.

გამოცემა ხაზს უსვამს, რომ სტატიაში მოყვანილი ყველა  ინფორმაცია ოფიციალურ დოკუმენტზე დაყრდნობითაა და ყველა ახალ დანიშვნას ეხება, თუმცა "ქართული ოცნების" წევრი ზაქრო ქუცნაშვილი ამტკიცებს, რომ "არც ერთი ეს ინფორმაცია სიმართლეს არ შეესაბამება".

"ახალ მერებს ესენი არ დაუნიშნავთ იმიტომ, რომ მათი უმრავლესობა წარმოადგენს შრომითი ხელშეკრულებით აყვანილ პირებს, რომლებსაც, როგორც წესი, შრომითი ხელშეკრულება გაფორმებული აქვთ მიმდინარე წლის 31 დეკემბრამდე. დუშეთის ნაწილში 100%-ით შემიძლია გითხრათ, რომ გავრცელებული ინფორმაცია, რომ 5 მრჩეველი დაინიშნა, სინამდვილეს არ შეესაბამება. იქ არის ერთი პიროვნება, რომელიც შეგნებულად ავრცელებს დეზინფორმაციას, რომ არაინფორმირებული საზოგადოება შეცდომაში შეიყვანოს," - აცხადებს ქუცნაშვილი.

იგი აღიარებს, რომ დუშეთის წინა გამგებელს ჰყავდა 5 მრჩეველი. ამბობს, რომ ჯერ ერთი, დუშეთის მუნიციპალიტეტი ტერიტორიით ძალიან დიდია, მთელი აჭარის ტოლია, პლუს, დუშეთში ყველაზე მეტი დასახლებული პუნქტია, თუმცა, ამის მიუხედავად, სწორად არ მიაჩნია, რომ ახალ მერს 5 მრჩეველი უნდა ჰყავდეს.

სტრასბურგის სასამართლოს „რუსთავი 2“-ის საქმეზე იუსტიციის სამინისტროსთან კითხვები აქვს (რეზონანსი) 

ავტ.: თიკო ოსმანოვა

ადამიანის უფლებათა ევროპულმა სასამართლომ "რუსთავი 2"-ის საქმის დასაშვებობის განხილვა დაიწყო. თუმცა წინ კიდევ არსებითი განხილვის პროცედურებია, რის შემდეგაც სტრასბურგის სასამართლო დაადგენს, შეილახა თუ არა ქართულ სასამართლოებში ტელეკომპანიის უფლებები, რისი დადასტურების შემთხვევაშიც, შესაძლოა, ეს საქმის ხელახალი განხილვის საფუძველიც გახდეს.

სანამ გადაწყდება "რუსთავი 2"-ის საქმის დასაშვებობა, მანამდე საქართველოს ხელისუფლებას ევროპის სასამართლოსთვის მოუწევს მთელ რიგ კითხვებზე პასუხის გაცემა, რისთვისაც იუსტიციის სამინისტროს 3-თვიანი ვადა აქვს. უფრო კონკრეტულად კი, სტრასბურგის სასამართლო დაინტერესდა: ტელეკომპანიის მიმართ ყადაღის დადების აუცილებლობა რამდენად იყო; ამან ხელი ხომ არ შეუშალა სიტყვის თავისუფლებას და შეძლო თუ არა ამ პირობებში ტელეკომპანიამ მაუწყებლობის განხორციელება. ასევე, ევროპის სასამართლო დაინტერესდა, სამივე ინსტანციის მოსამართლეები საქმის განხილვის დროს იყვნენ თუ არა მიუკერძოებლები.

 „რუსთავი ორის“ ადვოკატი თამთა მურადაშვილი ფიქრობს, რომ ევროპის სასამართლო საქმეს დასაშვებად სცნობს. 

ქიბარ ხალვაშის ადვოკატ პაატა სალიას თქმით კი, სახელმწიფოს აქვს შესაძლებლობა, ამ კითხვებზე სწორი და ამომწურავი პასუხები გასცეს და საჯარო გახადოს ის, რის მიჩქმალვასაც “რუსთავი ორის“ ახლანდელი ხელმძღვანელობა ცდილობდა. 

ლია მუხაშავრია აცხადებს, რომ ამ ეტაპზე პროგნოზის გაკეთება რთულია და გამოცემასთან საუბრისას მხოლოდ პროცედურულ განმარტებას აკეთებს. 

„თუ მე-6 მუხლის დარღვევა დადგინდა - სამართლიანი სასამართლოს უფლება - შესაძლოა, საქართველოში მიღებული გადაწყვეტილება გადაისინჯოს და საქმეზე დავა ხელახლა დაიწყოს. ხოლო თუ მხოლოდ მე-10 მუხლის დარღვევა აღიარა, გამოხატვის ან მედიის თავისუფლების, მაშინ საქართველოში მიღებული გადაწყვეტილება ძალაში დარჩება, მაგრამ ევროპის სასამართლოს გადაწყვეტილებაც იქნება ძალში", - განმარტავს მუხაშავრია. 

ხუხაშვილი: უკრაინის ხელისუფლებას კარგი სვლები აღარ დარჩა (რეზონანსი) 

ავტ.: თიკო ოსმანოვა

ინტერვიუ გია ხუხაშვილთან 

გია ხუხაშვილი აცხადებს, რომ უკრაინის ხელისუფლების მოღვაწეობა, ფაქტობრივად, დასრულებულია და ახლა პოროშენკოს მთავრობა გადარჩენისთვის უკანასკნელ ძალებს იკრებს. ხუხაშვილის თქმით, ამის მიზეზი კორუფციაა, რაც გაღიზიანებას იწვევს როგორც დასავლეთში, ისე შიდა პოლიტიკურ წრეებში. 

პოლიტოლოგის თქმით, უკრაინას საკმაოდ მძიმეწონოსანი პოლიტიკოსები ჰყავს, თუმცა, მოვლენების ეპიცენტრში ყოფნას ამ ეტაპზე მიხეილ სააკაშვილი ახერხებს, რადგან ის პოლიტიკური ცხოველია და რეაბილიტაციისთვის სწორ ნაბიჯებს დგამს. ანალიტიკოსის განცხადებით, საქართველოს ექსპრეზიდენტს სურდა მრავალათასიანი აქციების მოწყობა, რაც არ გამოვიდა და ახლა წამებულის მანტიის მორგებას ცდილობს. – „სააკაშვილს დაპატიმრებენ თუ არა, არა აქვს მნიშვნელობა. მას მიაჩნია, რომ თამაშობს წაუგებელ თამაშს: არ დააპატიმრებენ - გმირია, დააპატიმრებენ - მაინც გმირია, რადგან პოროშენკოს ხელისუფლება სისტემურად დასრულებულია“, - აცხადებს ხუხაშვილი. 

რაც შეეხება მიხეილ სააკაშვილის საქართველოში ექსტრადირებას, მოვლენების ამ სცენარით განვითარებას ანალიტიკოსი ნაკლებად ელის, თუმცა, აქვე დასძენს, რომ ექსპრეზიდენტის ქართულ ციხეში ყოფნა ხელისუფლებისთვის დიდი თავის ტკივილი იქნება, მაგრამ „ნაციონალურ მოძრაობას“ და მიხეილ სააკაშვილს სახელმწიფო კრიზისის შექმნის რესურსი არ გააჩნია და „აპოკალიფსი“ მოსალოდნელი არაა. 

გია ხუხაშვილი ისრაელის დედაქალაქად იერუსალიმის გამოცხადების საკითხსაც ეხმაურება და მიიჩნევს, რომ საგარეო საქმეთა სამინისტროს განცხადება ემოციურობას მოკლებული და ადეკვატური იყო. 

ახალი მაიდნის პირველი ნიშნები უკრაინაში  - ქართველი პოლიტოლოგები კიევში ახალ "ხავერდოვან რევოლუციას" პროგნოზირებენ (რეზონანსი) 

ავტ.: ნინო ქეთელაური

უკრაინის ხელისუფლების გაუაზრებელი მოქმედების შედეგად პროცესები 2004 წლის მაიდნის თუ არა, ვარდების რევოლუციის სცენარით მაინც განვითარდება - ასეთია პოლიტოლოგების პროგნოზი კიევში მიმდინარე პროცესებთან დაკავშირებით.

პოლიტოლოგი ნიკა ჩიტაძე ვარაუდობს, რომ ახლა უკრაინის ხელისუფლება სააკაშვილთან პოლიტიკურ ვაჭრობას შეეცდება, რათა მან ქვეყანა დატოვოს.

პოლიტოლოგი იმასაც ამბობს, რომ უკრაინაში პროცესების მაიდნის სცენარით განვითარების ალბათობა დიდია. მისი თქმით, უკრაინის პარალელურად, საქართველოშიც გარკვეული პროცესები წარიმართება და მიხეილ სააკაშვილის მხარდამჭერი აქციები დაიწყება, თუმცა, ანალიტიკოსი მიიჩნევს, რომ თუკი „ნაციონალურ მოძრაობას“ მომხრეების მობილიზება სურს, სხვა მიმართულებითაც უნდა გააქტიურდეს. 

პოლიტოლოგი ვახტანგ ძაბირაძე ამბობს, რომ უკრაინის ხელისუფლება ისე "ჭკვიანურად" იქცევა, რომ თუ ასე გააგრძელა სააკაშვილის რეიტინგის ამაღლება, გამორიცხული არაფერი იქნება, მათ შორის მაიდნის სცენარი.

რაც შეეხება უკრაინის ამბების საქართველოზე გავლენას, პოლიტოლოგი ამბობს, რომ ამან, შესაძლოა, "ნაციონალური მოძრაობის" სასარგებლოდ ამომრჩევლის გადაჯგუფება გამოიწვიოს და „გირჩისა“ და „ევროპული საქართველოს“ მომხრეები „ნაციონალებთან“ დაბრუნდნენ. 

ტრამპის ახალი შეტევა რუსეთზე - აშშ ცდილობს, "მცირე და საშუალო სიშორის რაკეტების ლიკვიდაციის შესახებ" შეთანხმებიდან რუსეთის გასვლა არ დაუშვას (რეზონანსი) 

ავტ.: გიორგი გაჩეჩილაძე

გასულ კვირას გამოცემამ "პოლიტიკო" გაავრცელა ცნობა, რომ უახლოეს მომავალში აშშ-ის პრეზიდენტი დონალდ ტრამპი რუსეთის მიმართ ახალ სანქციებს მხარს დაუჭერს. ამ გადაწყვეტილების უმთავრესი მიზანია, რომ რუსეთმა უარი თქვას საშუალო და ახლო მანძილზე მოქმედი ბალისტიკური რაკეტების ლიკვიდაციის ხელშეკრულებიდან გასვლაზე.

საერთაშორისო პოლიტოლოგების განცხადებით, თუკი აშშ და რუსეთი ამ ხელშეკრულებას გააუქმებენ, ევროპაში ბირთვული სახელმწიფოების მხრიდან მოდერნიზებული ფრთოსანი რაკეტების განთავსება დაიწყება, რაც ბირთვული საფრთხის მოახლოებას მოასწავებს.

სტატიაში ნათქვამია, რომ თუკი რუსეთი ხელშეკრულებას დაარღვევს, იმავე ნაბიჯს ამერიკაც გადადგამს და რაკეტებს ბალტიის ქვეყნებში განათავსებს. 

რუსული მასმედიის მტკიცებით კი, თუ აშშ და რუსეთი 1988 წლის ხელშეკრულებას ორმხრივ გააუქმებენ, შეიძლება რუსეთმა ბალისტიკური რაკეტების განსათავსებლად სამხრეთ ოსეთისა და აფხაზეთის ტერიტორიებიც გამოიყენოს.

რატომ მოუღო ბოლო ტრამპმა იერუსალიმის ისრაელის დედაქალაქად აღიარების 6-6 თვით გადავადებას (რეზონანსი) 

ავტ.: ია აბულაშვილი

ინტერვიუ სოსო ცინცაძესთან 

სოსო ცინცაძის განცხადებით, ტრამპის გადაწყვეტილება, რომლითაც შეჩერდა ისრაელის დედაქალაქად იერუსალიმის აღიარების გადადება, შესაძლოა პირადი კონტაქტებით იყოს გამოწვეული, რადგან მისი სიძის ჯერად კუშნერის ოჯახი აქტიურად ლობირებდა ამ წინადადებას. 

პოლიტოლოგი ფიქრობს, რომ საქართველომ გონიერება უნდა გამოიჩინოს და „რომის პაპზე უფრო მეტი კათოლიკეობა“ არ უნდა დაიბრალოს, რადგან ამერიკის ამ წინადადებისთვის მხარდაჭერა ჩვენი ქვეყნის ინტერესებს დააზიანებს. 

„ისრაელისადმი ჩვენს მეგობრობას ზედმეტი არგუმენტები არ სჭირდება“, - აცხადებს ცინცაძე და დეპუტატ შოთა შალელაშვილს პრემიერისათვის მიწერილი წერილის გამო აკრიტიკებს. 

ორაზროვანი ტექსტები სახელმძღვანელოებში, რომლებიც ბავშვმა შეიძლება „სხვანაირად გაიგოს“
ავტ.: გვანცა ღვედაშვილი

სტატიის თანახმად, სასკოლო სახელმძღვანელოებში მრავლადაა ორაზროვანი ტექსტები, ეს კი გენდერული, ეთნიკური, რელიგიური და რასობრივი თვალსაზრისით პრობლემებს ქმნის. ამასთან, როგორც განათლების ექსპერტი შალვა ტაბატაძე აღნიშნავს, სკოლები კვალიფიციური პედაგოგების ნაკლებობას განიცდიან, რაც კიდევ უფრო სარისკოს ხდის სკოლებში ორაზროვანი ტექსტების სწავლებას.

ახალი თაობა  

„გამოვაცხადოთ სოხუმი საქართველოს დედაქალაქად“ - ბეჟან ნათელაშვილი: ეს ხელისუფლება თუ არ გავაჩერეთ, ცოცხლად შეგვჭამს“  - „ივანიშვილმა ეზოში კოორდინატორი ქალის ქანდაკება უნდა დაიდგას“  (ახალი თაობა) 

ავტ.: შორენა მარსაგიშვილი 

ინტერვიუ ბეჟან ნათელაშვილთან 

ბეჟან ნათელაშვილი კიდევ ერთხელ აჟღერებს „ლეიბორისტული პარტიის“ ლიდერის იდეას, რომლის თანახმადაც, სოხუმი საქართველოს დედაქალაქად უნდა გამოცხადდეს, ცხინვალს კი საპარლამენტო ქალაქის სტატუსი მიენიჭოს. ნათელაშვილის განმარტებით, სწორედ ამ გზით იქნება შესაძლებელი საერთაშორისო არენაზე ოკუპირებული ტერიტორიების საკითხისთვის აქტუალობის შენარჩუნება. 

„ახალი თაობის“ რესპონდენტი ხელისუფლებას ფულის მჭამელად მოიხსენიებს და ამბობს, რომ „ქართული ოცნების“ წევრები ცდილობენ ძალაუფლების დაკარგვამდე რაც შეიძლება მეტი პრემია-დანამატი აიღონ, ქვეყნის ბედი კი არავის აღელვებს. ბეჟან ნათელაშვილი მიიჩნევს, რომ ხელისუფლების თავნებობაში წვლილი საზოგადოებასაც მიუძღვის, რომელიც პროტესტს არაფერზე გამოთქვამს, ხმების კი საარჩევნოდ 15-15 ლარად ჰყიდის. 

„კოორდინატორმა ქალებმა ივანიშვილს ისეთი საქმე გაუკეთეს, რომ მან ამ ქალების ძეგლი უნდა დაიდგას თავის ეზოში“, - აცხადებს ნათელაშვილი. 

რამაზ საყვარელიძე: პოროშენკოსთვის სააკაშვილის დაკავება იძულებითი ნაბიჯი იყო (ახალი თაობა) 

ავტ.: ნათია ხურცილავა 

ინტერვიუ რამაზ საყვარელიძესთან 

რამაზ საყვარელიძე აცხადებს, რომ მიხეილ სააკაშვილის დაკავება პეტრო პოროშენკოსთვის იძულებითი ნაბიჯი იყო, რადგან საქართველოს ექსპრეზიდენტმა მას გამოსავალი არ დაუტოვა. ანალიტიკოსის განცხადებით, რთული სათქმელია როგორ განვითარდება უკრაინაში მოვლენები, თუმცა, ნაკლებად სავარაუდოა, უკრაინის სასამართლომ სააკაშვილი ციხეში გაუშვას. 

კითხვაზე, იქონიებს თუ არა უკრაინის მოვლენები ქართულ პოლიტიკურ პროცესებზე გავლენას, საყვარელიძე პასუხობს, რომ მიხეილ სააკაშვილის საქართველოში რეაბილიტირება შეუძლებელია და ეს თავად ექსპრეზიდენტმაც კარგად იცის, ამიტომაც არ ინტერესდება ის „ნაციონალური მოძრაობის“ პრობლემებით. 

ვახტანგ მაისაია: სააკაშვილის ექსტრადირება არ მოხდება (ახალი თაობა) 

ავტ.: გულიკო ბალაძე 

ინტერვიუ ვახტანგ მაისაიასთან 

ვახტანგ მაისაიას განცხადებით, პეტრო პოროშენკო ოლიგარქების ინტერესებს დაუპირისპირდა და მათ დასაცავად მართავს ახლა მიხეილ სააკაშვილი საპროტესტო აქციებს. ანალიტიკოსის ინფორმაციით, საქართველოს ექსპრეზიდენტს მჭიდრო კავშირები აქვს როგორც იანუკოვიჩთან, ასევე მის მთავარ დამფინანსებელ სერგეი კურჩენკოსთან. მაისაიას მტკიცებით, სწორედ კურჩენკომ მისცა აქციების გასამართად 500 000 ამერიკული დოლარი მიხეილ სააკაშვილს მას შემდეგ რაც პეტრო პოროშენკომ საქართველოს ექსპრეზიდენტი იზოლაციაში მოაქცია და დაფინანსების სხვა წყაროები შეუზღუდა. რესპონდნეტი ამბობს, რომ მიხეილ სააკაშვილი ფულს ანტიმაიდანური ძალებისგანაც იღებს. 

ანალიტიკოსი აღნიშნავს, რომ მიხეილ სააკაშვილს ამ დროისთვის 2 %-იანი რეიტინგი აქვს და მას საზოგადოების მხარდაჭერა არ გააჩნია. ვახტანგ მაისაიას განცხადებით, სააკაშვილს ზონდერბრიგადები ჰყავს მობილიზებული და სისხლიან დაპირისპირებაზეც არ იტყვის უარს, პოროშენკო კი ასეთი სცენარის განვითარებას მაქსიმალურად ერიდება. 

„ახალ თაობასთან“ საუბრისას მაისაია ხაზს უსვამს, რომ მიხეილ სააკაშვილის დაპატიმრება უკრაინაში პოლიტიკურ ცვლილებებს ვერ გამოიწვევს. რესპონდენტი არც  მის საქართველოში ექსტრადირებას მოელის, რადგან ჩვენი ქვეყნის ექსპრეზიდენტს უკრაინაში იმდენად მძიმე ბრალდებები აქვს წაყენებული, რომ ეს ყველაფერი აქაურ საქმეებს ფარავს - „ექსტრადირება გამორიცხულია“,  - აცხადებს მაიასაია. 

„სააკაშვილი კიევში რუსეთის დავალებებს ასრულებს“ (ახალი თაობა) 

ავტ.: მარიამ მჭედლიშვილი 

ინტერვიუ „მემარცხენე ალიანსის“ ლიდერ სოსო შატბერაშვილთან 

სოსო შატბერაშვილი აცხადებს, რომ მიხეილ სააკაშვილი უკრაინაში რუსეთის დავალებას ასრულებს და ქვეყნის დაშლას ცდილობს. „მემარცხენე ალიანსის“ ლიდერის მტკიცებით, სააკაშვილი საქართველოშიც რუსეთის დავალებებს ასრულებდა და ამაზე მეტყველებს კოდორის ხეობის, ფაქტობრივად, გაჩუქება და სამხრეთ ოსეთის ავტონომიის აღდგენა. 

შატბერაშვილი მიიჩნევს, რომ „ნაციონალური მოძრაობა“ ერთი მხრივ, ჯორჯ სოროსის დავალებებს ასრულებდა, მეორე მხრივ კი რუსეთის. 

ოპოზიციური პარტიის წარმომადგენლის განცხადებით, „ნაციონალური მოძრაობა“ დღეს პოლიტიკური წარსულის ნაწილია და მას სამომავლო პერსპექტივა არ გააჩნია, ამიტომაც ერევა ის უკრაინის შიდა საქმეებში. 

რომან გოცირიძე: სააკაშვილი ციხიდან უფრო ძლიერი გამოვა (ახალი თაობა) 

ავტ.: ნონა ცაბაძე 

ინტერვიუ რომან გოცირიძესთან 

რომან გოცირიძე აცხადებს, რომ საქართველოშიც და უკრაინაშიც ოლიგარქული მმართველობაა, რომელსაც ბოლო აუცილებლად მოეღება. მისი თქმით, მიხეილ სააკაშვილის წინააღმდეგ აქაც და უკრაინაშიც ცრუ, აბსურდული ბრალდებებია შეთხზული და საზოგადოება ამას აუცილებლად გაიაზრებს. რომან გოცირიძე დარწმუნებულია, რომ თუკი საქართველოს ექსპრეზიდენტს პატიმრობას მიუსჯიან, ის ციხეს პოლიტპატიმრის სტატუსით დატოვებს და კიდევ უფრო გაძლიერდება. 

„ნაციონალური მოძრაობის“ წევრი აცხადებს, რომ თუკი მიხეილ სააკაშვილის საქართველოში ექსტრადირება მოხდება, ეს ხელისუფლების ცვლილებას აუცილებლად გამოიწვევს, რადგან „ქართული ოცნება“ იძულებული იქნება ანგარიში გაუწიოს საზოგადოებას და ჩაატაროს რიგგარეშე არჩევნები. 

„ახალ თაობასთან“ საუბრისას რომან გოცირიძე ხაზს უსვამს, რომ „ნაციონალური მოძრაობა“ მიხეილ სააკაშვილის დასაცავად ხელმოწერებს შეაგროვებს, პარალელურად კი, პროტესტის ყველა კანონიერ, მათ შორის რადიკალურ ზომებსაც მიმართავს. 

ცხინვალის ხელისუფლებამ პარიზშიც ჩააღწია (ახალი თაობა) 

ავტ.: შორენა მარსაგიშვილი 

სტატიაში ნათქვამია, რომ  „საქართველოს ხელისუფლება ოკუპირებული რეგიონებისთვის ვერ იცლის“, რუსეთი კი აფხაზეთსა და სამხრეთ ოსეთის გააქტიურებას უწყობს ხელს. ამის ერთ-ერთი მაგალითი დე ფაქტო სამხრეთ ოსეთის საგარეო საქმეთა მინისტრის ევროპარლამენტში გამოჩენაა. ჟურნალისტის ინფორმაციით, დიმიტრი მედოევი ევროპარლამენტის შენობაში შენიშნეს, თუმცა, რა მიზნით იყო იქ, უცნობია. 

სტატიის ავტორი აქვე ხაზს უსვამს, რომ  მედოევი იტალიის და ესპანეთის შემდეგ საფრანგეთსაც ესტუმრა, სადაც სახელმწიფოს წარმომადგენლებთან შეხვედრები არ ჰქონია, თუმცა, ოსურ და რუსულ დიასპორასთან სხვადასხვა საკითხებზე ისაუბრა. მედოევი პარიზში ცნობილ მეცენატ გრაფ პეტრე შერემეტიევის მიწვევით პარიზის რუსულ კონსერვატორიაშიც იმყოფებოდა. 

ჟურნალისტი წერს, რომ დიდი ალბათობით, ქართული მხარე არც ამ ვიზიტზე გაამახვილებს ყურადღებას.

ადვოკატები ერთმანეთს დაერივნენ - პირველ ადგილზე გასულ დავით ასათიანს დავით ლანჩავა და ლევან ჯანაშია დაუპირისპირდნენ (ახალი თაობა) 

ავტ.: შორენა მარსაგიშვილი 

სტატიის თანახმად, დავით ასათიანმა „ადვოკატთა ასოციაციის“ თავმჯდომარის არჩევნებში პირველობა დიდი უპირატესობით მოიპოვა, თუმცა, კანდიდატები დავით ლანჩავა და ლევან ჯანაშია ზაზა ხატიაშვილს არჩევნების გაყალბებაში ადანაშაულებენ და შედეგების ბათილად ცნობას ითხოვენ. ისინი აცხადებენ, რომ ასოციაციის ყოფილმა თავმჯდომარემ ყალბი დოკუმენტაცია გამოიყენა, ბიულეტინების ნაწილი კი ჯიბეში დამალა. 

ბრალდებებს დავით ასათიანი პოლიტიკურ ინსინუაციებს უწოდებს და წუხილს გამოთქვამს, რომ მის კოლეგებს დამარცხების ღირსეულად აღიარება არ შეუძლიათ. ასათიანი აქვე აყენებს ინიციატივას არჩევნების მეორე ტურის გამართვის შესახებ. მისი თქმით, ეს ზედმეტ კითხვის ნიშნებს გააქრობს და საზოგადოება დაინახავს, რომ ეჭვები და ბრალდებები უსაფუძვლოა. 

